Kuartelekozelaia edo Arretxekozelaia? (jauregiatik, ikastolara) | baztango haizegoa\n« San Marzialeko baztandandarrak\nLecaros (grafitoa). »\nurria 3, 2018 egilea baztangohaizegoa\nIraila 15an, ikasturtea hasi bezain fite, Baztan Ikastolaren Haur Hezkutzako eraikinaren inaugurazioa izan zen. 2015. urtean, Hamabortz Ama Bat! lelopean egindako Nafarroa Oinez bestan lortutako etekinei esker guztiz zaharberritua izan da eraikina.\nEraikina, Beheko ikastola, Parkeko ikastola, “del yerbin” edo Kuartelekozelaiako ikastola bezala zautzen da. Toponimia aldetik Ikastola dagon toki eta eremu hori Kuartelekozlaia da. Izen hori datorzkio, ikastola aurretik, eskola munizipala eta nazionala izan aurretik…han, zelai hartan, ibaiaren ondean , XX. mundearen hasiera artio kuartel haundi bat zegoelakoz. Kuartela, 1912ko Irailaren 30an erre izan zen artio, lau pisu eta erdian larrain bat zeukan eraikin karratu bat zen, tenore hortan (1912an) karabineroen eta guardia zibilen kuartela zen… baina bere historioa mende batzuk lehenago hasten da .\nBorobilean Kuartela 1904. urtean Argazkia Tadeo Viela 1904\nII. karlistadan (1872-1876), badakigu kuartela karabineroen eskuetan dagola , 1873an Elizondoko Coronel de Carabineros Tejadak jaunak, luzetasun ezberdineko hainbat tantai, zutoi, itzeak, morteroa, zaretoak… kuartela gotortzeko eskatzen ditu. Uztailaren 16an aipatzen du Elizondoko lanak arront aitzinatuak direla eta Elizondo “villa” ereki bat izan arren pres dagola erasoak jasatzeko. Pentsatzekoa da Lehenengo karlistadan bezala , kuartela aparte, Elizondoko herria harresi batekin?babesten ari dela. Momentu hortan Elizondon Telegrafosko 4. conpañia (Ingenieroak) daude eta hauek babesten bere karabineroak eta Guardia Zibilaz gain prinzipearen bi konpañia (Infantería) eta 50 boluntarioak daude (Pensatzen da kuartelaz gain armada gubernamentala ere udaltxea gotorlekutua duela zeren garai hauentan udaletxea, Mitxelenea etxera (Virjilio zapatadenda) eraman izan da. Abuztuaren 7an Tejada “columna” Elizondo (Doneztebe, Sunbilla) utziko du eta Iruñara Joanne dira (.Liberal-errepublikar ejerzitua gerra egonkortu zelarik bakarrik hiri haundietan mantendu ziren).\nBitxikeri bezala erten da gubernamentalak alde egin zutenean ingeniro batek harri batean idatzita utzi zuela “El Gobierno de la Nacionalidad en testimonio de amistad, regala este fuerte y El Valle del Baztan a los Carlistas“. Liberalak alde bezain fite bi batailon karlista kuartela okupatu zuten.\nEraikina Kuartelan, lehenego gerrate karlistaren ondoren bihurtzen da. Karlistada amaituta (1833-1840) Armada gubernamentalak, kuartel gise erabiliko du.\nLehengo karlistadan, lau pisuko eraiki haundi, karratua eta barruan larrain bat zeukana…gotorlekua “el Fuerte” bezala zautzen da. Gerra hortan Cristiniano eta Karlisten eskuetatik hainbat aldiz pasten da.\n1834ko abuztuaren 7an Elizondo Cristinianoen eskuetan gelditzen da. (Karlistak bere erregenahiarekin uztailan alde egin dute). Elizondo defenditu behar dela argi dute eta horretarako kaxerna edo Miserikordia eraikina aprobetxatzen dute. Gerra baino lehen lau sorailuko eraikina Miserikordia izan zen, baita ere kaxerna belala ezagutzen da zeren, frantzesadetan frantsak “caserne” (Kuartela frantsaz) erabili zuten. Eraikina bikaina zen gotorlekuaz bat izateko, altéra, parental gogorrak… soilik zerbait konpondu eta txukundi beharko zen. Konponketetan aritu ondoren gotorlekua pres dago 500 soldadu babesteko, baita ere hiru kañon ditu alde guztietara mugitzen direnak, foso bat, enpalizada ta guzti eta lehio ttikiak (arpillerak) tiro egiteko. Eraikina Baztan ibaia ondoan dago, bertze aldean pare parean, zubitik pastuz (1913ko uholdeak eraman zuna eta garai haletant Kuarteleko subis bezala ezagutzen zena) Domingonea etxea dago, harrizko etxe ederra eta haundia, etxe hori ere gotortuko dute eta horrela Elizondoko sarrera babestuko zuten.\nEl Fuerterekin Elizondoko errege-bidea kontrolatzen dute, karlista inguruan jaun ta jabe baina Elizondo bere eskutik kanpo dago!..Ta Elizondoko asedioa eta blokeoa hasiko da! denetara zortzi hilabetetan zortzi setio izanen dira…eta hori aparte gotorlekuaz daudenek kolera izurritea bat izanen dute. Gotorlekuan 44 soldadu koleraz hilko dira. Batzuk Elizondoko kanposantuan lurperatuak izan ziren bertze batzuk sitioa zela ta, gauean ixilpean lehioak ireki eta ibaira botatzen zuten gorpuak. Badirudi izurritea gotoorlekuan gogor egin zula, zeren hasieran hildako gorpuak fosora botatzen zuten eta han usteltzen ziren, airea kiratsaz betetzen.\nAsedioak 1835artio fusilen tiroz izan ziren, baina Otsailatik Sagastibeltza generalak kañonak izanen ditu eta Bordaxuritik “fuertea” eta Elizondo berbera bonbardeatuko du. Eskerrak Espoz y Mina jeneral nagusia laister Baztandik agertuko dela eta bi alditan (bat porrot haundi bat ondoren) gotorlekuko eta Elizondoko liberalak askatuko ditu.\nMaiatzak 22 Oraá jeneral liberalak (Baztan nagusi) gotorlekua uzteko eta Iruñara bueltatzeko agindua jasanen du Maiatzan 25an Elizondoko gotorlrkutik Elizondo, Doneztebe eta Urdazubikoa gotorlekutan zeuden material eta gauza guziekin (armak, munizioneak, janaria… ) konboi bat atratzen da.\nGotorlekua Elizondoko Gobernadorearen (Ramon Zugarramurdi Arizkundarra) esku gelditzen da. Oráa joan zenetik, edo obe errana, material guzie eraman zutenetik, Elizondoko liberalak munizio eta janari exkaxa dute gotorlekuan. Zugarramurdi Elizondoko gobernadorea eta Ttiradores de Isabelen generala (Nafarroako diputazioko ejerzitoa) eta Urbanoak gotorlekutik ihes eginen dute (karlistak bertakoak errenditu arren viltzen zituzten), gotorlekua soldadu erregularretan gelditzen da hauek ekainaren 5arte mantengo dute gotorlekua…Hortik aintzin “el fuerte” gerra amaitu artio Karlisten eskuetan egonen da.\nAipatu dugón bezala karlistada baino lehen, Frantzestadan (1808-1812) ere, frantsak kaxerna bezela erabili zutela, eta konvenzioaren aurkako gerran (1793-1795) “misericordia” hospital gise agertzen zaigu. Eraikin berbera 1787ko Otsailaren 27tik, “casa de beneficiencia” zen eta bere izena San Francisco Javier izanen da.\nXVIII. mendean Bartolome Iturralde Zigatarrak, 2.000 peso eman omen zuen bailaran “escuela de latinidad” (gaur egungo institutoa antzekoa izango zena baina elizgizonak eramana) bat egiteko. Eskola hori egitea posible ez baldin bazen, diru hori onura publiko baterako erabili beharko zela argi utzi zun Bartolomeek. Azkenian, ballarako junta generalak, diru horrekin, Elizondoko kaputxinoen hospizioaren eraikina erostea erabaki zuen. Juntakiden ideia,bailaran etxez-etxe eta elizen atarian limosna eskatzen zutenentzat (garai haietan aunitz bazela dirudi) toki bat txukuntzea eta han egotea zen, hau da “misericordia” bat eta kaputxinoen hospizioa ezin hobea zen.\nHospizioa, urte batzuk ustua zeraman, kaputxinoak 1727 agertu ziren eta hika mika eta epaiketa batzuk ondoren Hospizioa Elizondoko Arretxea jauregian ezarriko dute, Garai hortan Jauregia etxebizitzetan (bizitokitan) banatua zegon, maisterrak bizi ziren, ohien artean Elizondoko eskolako maixua (bitxia mende batzuk ondoren, toki beren, eskola nazionala zenean ere maixuen etxea izatea).\nGarai haitean Arretxea jauregiko jauna Martin Goienetxe da, Jauregi honi buruz dakiguna Baztango jauntxoen artean zaharrenetako bat zela eta 1513an (gaztelaniarrak Iruñan agintari daudenean) erroldan jaun bezala Ximeno Arretxea agertzen dela. 1629 Sancho de Ursúa da Arretxeako jauna eta ondoren 1648an bere semea Juan de Ursúa Arretxea alfereza agertzen da. 1745an eraikina (ia hospicio denean) Ursuako mayorazgokoa da baita ere urte hartan “solicitó exención del repartimiento como solar de cabo de armería” eskatzen dute, dirudi zatitu edo banatua izan zela eta leinu etxe bezala ez dagola eta hortaz bere “cuartelak” ordaindu behar dituztela.\nArretxea diotenez, harrizko etxea erran nahi du, eta dirudi herri, toki guztietan lehendabiziko harrizko etxea “Arretxea” izanen dela (bigarna Etxebertzea”). Hala bada jatorrizko Elizondon Ibai hondean mende urrun batean lehendabiziko harrizko dorrea ereikiko zen, bere zubirekin , bere gezilehioekin….bere zelaiarekin, Arretxekozelai?\nNoticias y datos historicos del noble valle y universidad de Baztan. Manuel Irigoyen y Olondriz.\nErratzuko kontuak bloga.\nHistoria y recuerdos carlistas, Volumen 1. Sancho el Fuerte Publicaciones, 1844


Foru Aldundiak aukeratutako 14 proiektu berritzaileetatik erdiak Debagoieneko eragileenak dira - Debagoiena - Goiena.eus\nForu Aldundiak aukeratutako 14 proiektu berritzaileetatik erdiak Debagoieneko eragileenak dira\nLeire Kortabarria 2016-11-07 13:32\nGipuzkoako Foru Aldundiak lurraldearen etorkizuneko erronkei erantzuna emateko 14 proiektu berritzaile aukeratu ditu Etorkizuna Eraikiz programaren baitan. Egileetako bat Arrasateko LKS kooperatiba da eta horren gaineko azalpen zabala eman dute prentsaurrekoan. Debagoieneko eragileek proposatutako beste proiektu batzuk ere onartu dira.\nBerrikuntza eta gizarte antolatuarekin elkarlana oinarri dituen Etorkizuna Eraikiz ekimenaren barruan, 600.000 euroko diru-laguntzak bideratu ditu foru erakundeak adinduen atentzioa, etorkinen inklusioa eta kontziliazioa bezalako esparruetan esperientzia pilotuak garatzera.\nGuztira 71 egitasmo aurkeztu dira deialdira eta Markel Olano diputatu nagusiak balio kuantitatibotik haratago proiektu hauen balio kualitatiboan jarri du azpimarra: “Erakunde bezala biharko erronkei erantzutea dugu helburu, eta aukeratu berri ditugun 14 proiektu hauek ere Gipuzkoaren transformazioa dute xede esperimentazio aktiboaren bitartez”.\nBailarako eragileek presentzia handia dute aukeratutako zerrendan. Hain zuzen, honako eragileek bultzatutako proiektuak lagunduko dira diruz: Isea kooperatiba, Huhezi eta GOIENA, Oñatiko Udala, Emun kooperatiba, Ekai Center eta LKS.\nOlano hedabideen aurrean agertu da gaur, astelehena, esleitutako diru-laguntza hauen inguruan berri emateko. Bere ondoan izan dira Sebas Zurututza Kudeaketa Estrategiako zuzendari nagusia eta hautatutako bi proiekturen atzean dauden eragileen ordezkariak, Elhuyar eta LKS.\nEtorkizuna Eraikiz bi lan eremu nagusitan banatzen da. Alde batetik, GipuzkoaLab, ekonomia, gizarte eta kultura arloetako esperientzia pilotuak martxan jarriko dituena. Saiakera hauek ebaluatu ostean, ondorioak politika errealean txertatuko dira, eta hemen kokatzen dira gaur aurkeztutako diru-laguntzak. Bigarren zutabeak Gipuzkoa Taldean izena hartzen du, gizarte antolatua proiektuan inplikatuko duena. Gobernantza eta gogoeta organo hau eremu anitzetako 60 ordezkarik osatzen dute eta Gipuzkoa 2026 Plan Estrategikoa osatzea dute xede.\nGipuzkoatik zein kanpotik etorri dira proposamenak\nAzken hilabeteetan Foru Aldundiak Etorkizuna Eraikiz programaren kontrastea egin du lurraldeko gizarte antolatuarekin, egitasmoaren edukia 1.000 herritarri baino gehiagori zuzenean helaraziz: unibertsitateak, garapen agentziak, eragile pribatuak, elkarteak… Orain “jauzi kualitatiboa” egiteko ordua iritsi dela azaldu du Olanok, esperimentazio praktikoko ariketak gauzatuz. Gainera, aurreratu du Gipuzkoa Taldean egiten ari den hausnarketa prozesuak datozen asteetan amaituko duela bere lehen fasea, datorren urtean jorratuko diren proiektuak identifikatuz.\nDiputatu nagusiak deialdiak izan duen harrera ona nabarmendu du, Gipuzkoa zein lurraldetik kanpoko 71 proiektu aurkeztu direla balioan jarriz.\nEtorkizuna eraikiz egitasmoaren bitartez “erlazio diplomatikoetatik benetako lankidetzara” pasa nahi duela esan du Olanok. “Bat egin nahi dugu Gipuzkoan antolatuta dauden eragile nagusietan dauden pertsona eraginkorrekin eta benetan eguneroko lanean pisuzko erabakiak hartzen ari diren horiekin”, azaldu du. “Denon ekarpenak dira beharrezkoak, eta tresna berri eta berritzaile honen bitartez bideratu nahi dugu Gipuzkoaren geroaren eraikuntza”, esan du. Zentzu honetan, gaur aurkeztutako proiektuak bereziki norabide honetan eragin nahi dutela adierazi du.\nSebas Zurututzak 14 proiektu aukeratuak aipatu ditu labur. Debagoieneko eragileenak hauek dira:\nIsea kooperatiba: Basque Culinary Centerrekin batera, Jakiberri proiektua aurkeztu du. Janari lasterraren aurka, bertako nekazaritza produktuak bultzatuko dira.\nEmun kooperatiba: berdintasuna eta kontziliazioa bultzatzeko ahalegina enpresa munduan.\nUsurbilgo eta Oñatiko udalak: gobernantza publikoaren inguruan egiten diren deialdien inpaktua neurtuko da.\nHuhezik bi proiektu aurkeztu ditu, horietako bat GOIENArekin, ikus-entzunezkoen alorrean; bestea, garapen komunitarioaren eta gobernantza modu berrien inguruan.\nEkai Center fundazioa: politika teknologikoaren inguruan Alemanian ze lanketa egin diren aztertu eta hori aplikatzea Gipuzkoan.\nLKS: Zahartzaroaren kontzeptua berria aintzat hartuta, modu asistentzial berriak lantzea.


"Vascos por el Mundo" uztailaren 18ko gauean nagusi, bere inoizko audientziarik onenarekin\nSaioak % 17,1eko audientzia-zatia eta 235.000 ikus-entzuleko audientzia metatua lortu du Euskadin eta eragin eremuan.\nDakar, "Vascos por el Mundo" saioan. EITB Mediako bideo batetik lortutako irudia.\n"Vascos por el Mundo" saioren webgunea\nDakar hiriari buruzko saioa, berriz ikusi\n"Historias a Bocados" saiaoren webgunea\nIgandeko "Vascos por el Mundo" saioak ordutegi nagusian lidergoa lortu du % 17,1eko audientzia-zatiarekin. Dakar Senegalgo hiriburuan bizi diren euskaldunen inguruko atala izan da eta "Vascos por el Mundo" estreinatu zenetik, 2018ko uztailean, saioaren inoizko daturik onena lortu du. Emanaldiak 235.000 ikus-entzuleko audientzia metatua izan du Euskadin eta eragin eremuan.\nDakar Afrikako hiri garrantzitsuenetakoa da, eta bertan koloreek, irribarreek eta pozak toki berezia dute. Joana Etxabe erreportariak eta Alberto Macías kamerariak hiriburua bisitatu dute, Maria Jose, Peio, Alvaro eta Esther euskaldunek bertan bizitzea zergatik erabaki duten jakiteko.\n"Historias a Bocados" ere, audientzia-buru\nJoseba Arguiñanok aurkeztutako saioa ere bere ordu-tartean nagusi izan da igande arratsaldean % 12,9ko audientzia-zatiarekin. Ahedoko biztanleen istorio gastronomikoak eskaini ditu "Historias a Bocados"ek eta 141.000 ikus-entzuleko audientzia metatua eskuratu du Euskadin eta eragin eremuan.


Amalur Alvarez: “Larrialdi demokratiko batean bizi gara” | Pays Basque | KAZETA\nGure Esku Dago ekimeneko bozeramailea\nBuruzagi independentista katalanen kontrako auzia irmoki salatu du Gure Esku Dagok. Espainiar estatuak erreferenduma kriminalizatu nahi izan duela deitoratu du mugimenduko bozeramailea den Amalur Alvarezek. Elkartasuna adierazteko, eta herriek beren etorkizuna erabakitzeko eskubidea defendatzeko mobilizazioa antolatu du larunbaterako Donostian.\nIurre BIDEGAIN|18/10/2019|0 commentaires Mis à jour à:\nJosu Etxaburu eta Amalur Alvarez, Gure Esku Dagoko bozeramaile berri gisa izendatu zituzten martxoan. ©Gure Esku Dago\nEpaiak ondorio oso larriak dakartza oinarrizko eskubide eta askatasunen praktikarako\nEuskal Herrian erreferenduma legeztatuta ikusi eta erabili nahi dugu\nErabakitzeko eskubideari buruzko eztabaida Europako agenda politikoan eta juridikoan kokatuko da\nEuskaldunon elkar puntua demokrazia da\nNola definituko zenuke Katalunian gertatzen ari dena?\nHilabeteak daramatzagu Kataluniako egoera eta Espainiaren partetik ematen ari den oinarrizko eskubideen urrapena salatzen. Urriaren 14an ezagututako epaiak berretsi egiten du injustizia hori eta erakusten du larrialdi demokratiko batean bizi garela.\nEpaiak ondorio oso larriak dakartza oinarrizko eskubide eta askatasunen praktikarako. Adierazpen eta pentsamendu askatasuna, erabakitzeko, autodeterminaziorako eta bozkatzeko eskubideak erabat kriminalizatzen ditu epaiak.\nHitz batekin nola definituko zenuke buruzagi independentisten kontrako epaia?\nNik larritasuna erabiliko nuke. Larritasuna eta arduragabekeria izan da Estatu baten partetik.\nSententzia ezagutu bezain laster, Kataluniako herria karrikara atera da. Generalitateak ere mobilizatzeko deialdia luzatu zuen. Alta, Kataluniako poliziak indarkeriarekin erantzun du, azken egunetako irudiek islatu duten bezala. Ez al da kontraesan bat?\nHerritarren jarrerari dagokion irakurketa egin dugu beti. Katalunia beti eredugarria izan da guretzat. Kataluniako mugimendu soberanista erabat baketsua izan da eta irmoa beraien eskubideen defentsan. Elkartasuna eta babesa adierazten diogu. Guretzat ere eskubide sozialak, zibilak eta kolektiboak bermatzea XXI. mendeko demokrazia batean behar beharrezkoa da. Estatu batek hori egiten ez badu, herritarrok irmotasunez defendatu eta borrokatuko ditugu gure oinarrizko eskubideak eta askatasunak.\nEuskal Herrian ere erantzuna berehalakoa izan zen. Berrehun herri baino gehiagotan elkarretaratzeak antolatu ziren urriaren 14an…\nArgi dugu erreferenduma tresna demokratiko moduan kriminalizatu egin duela Auzitegi Gorenak. Guretzat erreferenduma tresna demokratiko bat da edozein herrik edo komunitate politikok bere etorkizuna modu libre eta demokratikoan erabakitzeko. Kriminalizazio horren aurrean astean zehar zein larunbat honetan irmotasunez azaldu nahi dugu. Ez bakarrik Kataluniarekiko elkartasun hori erakusteko, baina baita herri moduan gure etorkizuna demokratikoki erabaki nahi dugula erakusteko ere. Euskal Herrian erreferenduma legeztatuta ikusi nahi dugu eta erabili nahi dugu. Hori lortzeko lanean jarraitzen dugu eta ez dugu atzera egingo.\nEuskal Herriak bere etorkizuna erabakitzeko bide propio bat eraikitzea guretzat oso garrantzitsua da. Ezinbestekoa da. Horretarako, eskubide eta askatasunak defendatzeaz gain, eragile ezberdinen artean espazio partekatuak eraiki eta kohesio soziala indartu nahi dugu.\nJudizialki epaiak zein eragin du Euskal Herrian gauzatu nahi duzuen erabakitzeko eskubiderako?\nArgi duguna da epaiaren helburua herri bat bere erabaki propioak hartzeko eskubidea bera kriminalizatzea izan dela. Gure helburua berretsi besterik ezin dugu egin. Lortzeko, bermeak eta legeztatutako tresnak behar ditugu. Bide horretan jarraituko dugu irmotasunez, ilusioz eta determinazioz.\nTresna horiek lortuko dira?\nGu konbentzituta gaude.\nAste honetan Eskoziak 2020rako bigarren erreferendum bat antolatu nahi duela iragarri du. Panorama oso ezberdinak ikusi ditugu aste berean. Zer nolako irakurketa egiten duzue Eskozian gertatzen ari denari buruz?\nEz Eskozian bakarrik. Brexitaren erreferendumak hautsak harrotu ditu Europan, gai honi dagokionez. Ikusten ari gara Europako testuinguruan hurrengo urteetan eztabaida hori Europako agenda politikoan eta juridikoan kokatuko dela. Guretzat oso garrantzitsua da Eskoziako auziari bide demokratikoetatik konponbidea ematen zaion moduan, Katalunian ere bide beretik egoera konpontzea. Hori baita biderik egokiena. Euskal Herriko auziari ere bide horretatik konponbidea ematea nahi dugu.\nIkusten dugu Europa mailan eztabaida garatu dela. Guretzat garrantzitsua da eztabaida hori ematen den momentuan eta konponbideak eraikitzen diren momentuan, Euskal Herriko auzia ere mahai gainean ezartzea.\nLarunbaterako antolatu duzuen mobilizazioari begira, erantzun irmo eta zabal bat emateko garrantzia nabarmendu duzue. Zer egiteko helburua du Gure Esku Dagok?\nLarrialdi demokratikoaren zentzuan, beharrezkoa da erantzun zabala eta irmoa ematea. Konbentzituta gaude, euskaldunon elkar puntua demokrazia dela. Erreferendumaren aldeko herri ekimenak helburu hori dauka. Burujabe izateko ideia hori elkar puntua izanda, espazio partekatuak eraikitzea eta kohesio soziala indartzea. Eta, aurrera.


Komunikazioak eta tailerrak\nSinposioan parte hartzeko izena emanda, komunikazioren bat aurkezteko interesa dutenek posta elektronikoren bidez igorri behar dituzte beren lanak ondoko helbide honetara: segeo2014comunicaciones@icog.es , 2014ko apirilaren 30a baino lehen.\nJasotako komunikazioak geologiaren didaktika eta irakaskuntzari buruzko gai-saiotan sailkatuko dira. Parte-hartzea ondoko gaietan eskatzen da bereziki:\n• Geologiaren zabalkundea.\n• Geologia derrigorrezko hezkuntzan.\n• Geologia irakastearen beharrak eta abantailak.\n• Geologia gaiak irakasteko berrikuntzak.\n• Bestelako zientziekiko erlazioa: hausnarketak, esperientzia praktikoak.\n• Trebatzen ari direnen irakasleekin erlazionaturiko ikerketak eta esperientziak.\nPosterrak DIN-A0 formatua izan behar du, 120 cm. horizontalean eta 85 cm. bertikalean, gutxi gorabehera.\nSinposioan hasiera-hitzaldi bat eta hiru hitzaldi marko antolatu dira, honakoak:\n“Eusko-Kantauriar Arroaren Geologia”\nSergio Robles Orozco Euskal Herriko Unibertsitateko Katedraduna\n“AEPECTen eta SGEren heziketa- eta zabalkunde-jarduerak: oraina balioetsi etorkizuna eraikitzeko”\nMarcos Aurell, Zaragozako Unibertsitateko Katedraduna eta Amelia Calonge, Alcalá de Henares-eko Unibertsitateko Hezkuntza Fakultateko Dekanoa eta Katedraduna.\n“Ozeano hondoak: erabateko ezjakintasunetik Lur-zientzietako iraultzaraino, eta gaur eguneko erronkak”\nThierry Juteau, Brest-eko, Frantzia, Université de Bretagne Occidentale-ko irakasle emeritua.\n“Poloetako eskualdeen interesa klima aldaketaren ikerketarako eta Lur Zientzien irakaskuntzarako”\nJeronimo López, Universidad Autónoma de Madrideko kanpo-geodinamikako irakasle titularra. SCAReko (Scientific Committee on Antarctic Research) presidentea.\nOndoko hauek dira programatu diren tailerrak. 2 ordu iraungo dute eta parte-hartzaile bakoitzak hirutan eman ahal izango du izena, hala nahi badu. Aurretik izena eman behar da parte hartzeko Sinposioaren web guneko orrian apirilaren 30a baino lehen. Ondoren zerrendatzenak dira programatu diren tailerrak.\n(1) Iragana berreraikitzea: geologia problemetan argudiatzea eta frogak erabiltzea\nPaloma Blanco Anaya eta Joaquín Díaz de Bustamante\nTailer honetan hiru geologia-problema aurkezten dira, asmo birekin diseinatuak: alde batetik, frogak erabiltzea eta argudiatzea sustatuko duten giroak sortzea; eta bestetik, geologiari buruzko ezagutza hobetzea. Horrela ba, ikasleek hiru problemetako datu-multzoak interpretatu behar dituzte sedimentologiari, estratigrafiari eta paleontologiari buruz duten ezagutzan oinarrituta.\n(2) Lurraren sekretuak aurkitzen, geomagnetismoa: esperimentu eta demostrazio didaktikoak\nEdson Roberto da Souza, Laia Ramon-Sala eta David Brusi\nMagnetismoa gure planetaren berezko ezaugarri fisikoa da eta Lur-Zientzien irakaskuntzarako interes handia du. Bere kontzeptu fisikoak ulertzea errazteko eta geologiarentzako aplikazio-arlo ugarien adibideak emateko baliabide didaktikoak proposatzen dira honako egiturarekin: laborategian zein ikasgelan erabiltzeko sei jarduera praktiko eta eredu analogiko.\n(3) Apaindura-harriek kontatzen duten historia\nMaria Cruz Zuluaga, Luis Ángel Ortega eta Ainhoa Alonso-Olazabal\nGure inguruko eraikin asko magmaz estalita daude, hotz eta solido orain, baina duela milioika urte zuten tenperatura mila gradukoa baino handiagoa zen. Gure etxeetako gainazaletan plaka tektonikoen etengabeko mugimenduek deformaturiko arrokak agertzen dira. Makina bat fosil, bere egunean itsas-hondoetan metatu zirenak, hainbat ataritan agertzen dira, leun eta disdiratsu, dotore. Hori guztia, apaindura-harriak behatuta ikas dezakegu.\n(4) Ibilaldia itsas-hondoetatik eta Lurraren erraietatik. Hiriko ginkana geologikoa.\nMaria Cruz Zuluaga, Luis Ángel Ortega, Ainhoa Alonso-Olazabal eta Encarnación Roda-Robles.\nBilboko erdialdean zehar proposaturiko geologia jarduera hau gure planetaren historian murgiltzeko modurik erosoena da, arroka desberdinen bidez. Bost kontinenteetatik hona, Bilboko erdigunera, ekarri ziren materialak, beren edertasun eta erresistentziagatik. Modu erraz eta erosoan, deskubritu ezazu hiri hau geologoaren ikuspuntutik.\n(5) Mikropaleontologia tailerra\nAna Pascual, Julio Rodriguez-Lázaro\nTailer honen helburua da mikropaleontologian ikertzen diren aleak erauzteko eta ikusteko teknikak erakustea. Egungo sedimentu batekin (hondartzako harea) lebigatzea egingo da. 63 m baino handiagoko kontzentratua lupa binokular batekin analizatuko da, baita argazkiak atera ere, bertatik foraminiferoak, ostrakodoak eta itsas-sedimentuetako bestelako organismo arruntak erauzteko.\n* Tailer hau Leioako Campusean izango da.\n(6) Paleontologia tailerra: Paleozoikoko eta gaur egungo itsas-ornogabeen arteko aldea\nAna Pascual, Estíbaliz Apellaniz\nTailer honen helburua da erregistro fosilean oso arruntak diren zenbait itsas-ornogabeen talde “visu”-ren bidez identifikatzea. Paleozoikoko organismoak (koral taulakarak eta zimurtsuak, adibidez) eta Mesozoiko/Zenozoikokoak (koral eskleraktinioak, adibidez) bereizteko gakoak eskeini nahi dira. Tailer hau irakasleentzako laguntza gisa pentsatu da, hartara “Denbora geologikoa eta fosil gidariak” izeneko gaia lantzeko.\n(7) Itsas korronteak\nTailer honetan itsas korronteekin loturiko zenbait simulazio egiten dira horretarako material bakunak erabilita. Lehenbizi termoklina baten sorrera simulatzen da eta ENSO (El Niño) fenomenoarekin eta Humboldt korrontearen (hotza) azaleratzearekin lotzen da. Zirkulazio termohalinoko prozesuak ere simulatuko dira, hala nola, korronte bero baten sorrera edota Ipar Atlantikoko ur sakonen eratzea.\n(8) Uraren zikloa ontzi batean\nTailerrean arro hidrogeologiko baten maketa dinamiko bat egingo da. Horretarako ur-ontzi huts bat erabiliko da, non lurzoruko geruzak simulatzen dituzten materialak, putzua simulatzeko hodi bat eta landare bat sartuko diren. Maketan ziklo geologikoko prozesuak behatu ahal izango dira, baita aldaketak simulatu ere, bai naturalak (infiltrazioa, maila freatikoaren aldaketak, kondentsazio diferentziala), bai gizakiak eragindakoak (gainustiapena eta kutsadura).\n(9) Meteorizazioa lantzeko ikasgela-saiakuntzak\nLurraren azalak zuzeneko kontaktua du atmosferarekin eta, beraz, prozesu fisiko, kimiko eta biologikoen eraginpean dago. Prozesu multzo honi meteorizazio deitzen zaio eta inguruan dugun paisaia ederren modelatzaileetako bat da. Zein da gure hondartzetako hareen jatorria? Zelan eragiten du euri azidoak arroketan? Zelan demostratu ahal da airean ura dagoela? Nola oxidatzen dira metalak?...\nTailer honetan ikerketa-jarduera bakunak egingo dira, ikasgelan garatzeko modukoak. Mikroskopio digitala erabiliko da behatzeko eta irudiak eta bideoak sortzeko.\n(10) Puzzle litosferikoa\nLola Fernández eta Mikel Zamalloa\nDale S. Sawyer-en proposamenetik (http://plateboundary.rice.edu/JGE_Sawyer_2005_published.pdf) abiatuta garatutako tailer honek Plaken Tektonikarekin loturiko oinarrizko kontzeptuak lantzeko jarduera-segida bat proposatzen du.\nGure usterako, erabilitako baliabideek, ideiak trukatzeko eta ezagutza komuna sortzeko taldekako jarduerekin konbinatuta, aipaturiko kontzeptuak ikasi eta erabiltzeko azaldu ohi diren zailtasunak gainditzen laguntzen dute.\n(11) Euskal Herriko geologiaren historia Algorri Interpretazio Zentroan\nAlgorri Interpretazio Zentroak aurkezten duen “Euskal Herriko geologiaren historia” izeneko tailerra Derrigorrezko Bigarren Hezkuntzako, Batxilergoko, Unibertsitateko eta Heziketa Zikloko ikasleei zuzenduta dago. Puzzle antzeko bat sortzea da helburua eta, era horretan, ikasleek arin, modu didaktikoan eta autonomoan ikasten dituzte gure historia geologikoaren oinarrizko kontzeptuak eta fosilak eta gure mendiak osatzen dituzten arrokak bereizten. Halaber, gure orografiaren eta inguruko paisaiaren bestelako ikuspegia eurenganatzen dute.\n(12) Traketsentzako kristalografia.\nIrakasle lanpetuei zuzendua, DBH/Batxilergoko ikasleentzako kristalografia praktika bat prestatzea baino gauza interesgarriagoak dituztenentzat. Mokorrak erabilita talde kristalografikoak, parametroak, simetria-elementuak (notazioa) eta sistema kristalografikoak bereizten, nomenklatura eta aurpegien proiekzio errazak egiten ikasiko dute. Horrekin, eskola-saio batean edo bitan fitxa kristalografiko aplikagarri bat sortuko dugu. Esperientzia pertsonalean oinarrituta. Materiala: arbela, orria, arkatza eta mokorrak (egurrezkoak, plastikozkoak edo paperezkoak)\n(13) Kristalografiaren mundu liluragarria: kristalak hazten\nEder Amayuelas, Maribel Arriortua, Gotzone Barandika, Begoña Bazán, Laura Bravo, Roberto Fernández, Arkaitz Fidalgo, Francisco Llano , Verónica Miguel, Joseba Orive, José Luis Pizarro, Edurne Serrano, Karmele Urtiaga\nKristalak materiaren barne antolamenduaren eredu dira. Arreta handirik prestatu gabe gure artean bizi dira. Azukrea edo gatza bezalako oinarrizko produktuak ez ezik, medikamentuak bezalako material berrienak ere, kristalak dira. Kristalizazio esperimentu errazen bidez gure tailerrean kristal hauek nola eta zergatik sortzen diren azalduko dugu.


CNI - Inteligentzia Zentro Nazionala - Nola funtzionatzen du CNIk?\nHasiera > Nola funtzionatzen du CNIk?\nCNIk bitarteko eta prozedura propioen bidez ohikoak ez diren kanaletan dagoen informazioa lortzen dihardu, bai Espainian baita atzerrian ere. Gobernuaren zuzendaritzapean betetzen ditu bere misioak, Inteligentzia Zuzentarauaren arabera, Gobernuak urtero finkatzen dituen informazio helburuak biltzen dituena.\nGeroztik, informazio hau ebaluaketa eta analisi prozesu batetik pasatzen da, Gobernuak finkatu dituen helburuak lortzeko bidean fidagarria eta onurazkoa dela ziurtatzeko. Ondoren, informazioa interpretatzen da erabilgarria izan dadin erabaki prozesuaren arduradunentzat. Azken produktua Inteligentzia deitzen da.\nCNIk lortzen duen informazioa eta egiten dituen analisiak Gobernu-Presidenteari eta Ministroei bidaltzen dira. Zentroak elaboratzen dituen txostenak Kanpo Arazoetako eta Lankidetzako, Defentsa eta Barne Ministerioek jasotzen dituzte. CNIk beste Estatuko Administrazioko hainbat sail ere informatzen ditu.\nZerbitzuak berehalako akzioa eskatzen duen edo delitua den gertakari bati buruzko informazioa jasotzen badu, gaiaren izaeraren arabera, Gobernua —erabaki-hartze prozesuaren sostenguan— edo Estatuko Segurtasun Indar eta Kidegoak informatzen ditu behar diren neurriak har ditzaten.\nCNIren kideak, pertsona eta instalazioen babesaz arduratzen direnak izan ezik, ez dira agintaritza agenteak.\nCNI erabaki-hartze prozesuan laguntza erakunde bat da eta bere misioa beste Estatuko erakundeak, erabakiak hartu behar dituztenak, lanean hasten direnean amaitzen da. Honela, bere txostenetan oinarritutako erabakiak ez dira CNIren erantzukizuna.


HERRIAK archivos | Página 2 de 2 | Durangaldeko Agenda\nEMAKUME ARTISTEN ERAKUSKETA ELORRION\nPosted on 2017-01-18 by admin Leave a comment\nElorrioko Udalak erakusketa antolatu du Martxoaren 8aren baitan ELORRIO.- Martxoaren 8aren baitan, Iturri Kultur Etxeko erakusketa gelan egingo da erakusketa. Bertan, herriko emakume artistek beren lanak ezagutaraztea izango da helburua. Elorrioko emakume artistek beren obrak ezagutarazteko asmoz, Elorrioko udalak erakusketa antolatuko du martxoan zehar, Emakumeen eta Gizonen arteko Berdintasunerako Egunaren baitan. Helburu horrekin, herriko emakumeek […]\n49 artista basoaren misterioa aztertzen ari dira 2016ko Begira Photon\nPosted on 2016-10-25 by admin Leave a comment\nFestibalaren seigarren edizioa urriaren 20tik urriaren 13ra egingo da. DURANGO.- Begira Photo Kinua Argazki Elkarteak bultzatutako kultur egitasmoa da. Helburu nagusia da argazkigintza garaikidea sustatzea eta gaur egun bizi duen egoera aztertzea, ikuspuntu desberdinetatik landuta. Aurtengoa seigarren edizioa da. Festibala 2011n hasi zenean, Arte eta Historia Museoan eta Durangoko beste espazio batzuetan egiten zen. Programazio […]\n"HARRIZ HARRI" umeentzako antzerkia San Agustin Kultur Gunean\nPosted on 2016-02-14 by admin Leave a comment\nOtsailaren 14ean “Harriz harri” ikuskizuna ikusteko aukera izango dugu San Agustin Kultur Gunean. Umeentzako antzerki honetan Harriak bilakatu dituzte protagonistak. El Teatre de l’Homme Dibuixat konpainia kataluniarraren proposamen hau esperimentu moduan aurkeztu zen oso kritika onak jasoz. Isidro Ferrer idazlearen Piedra a piedra liburua hartu dute oinarri horretarako. Idazleak adierazten duenez “Egun batez, hondartzan oinutsik […]


PDF (295 KB - 14 orri.)\nAGINDUA, 2021eko uztailaren 21ekoa, Ekonomiaren Garapen, Jasangarritasun eta Ingurumeneko sailburuarena, enpresetarako 5G Laguntzen Programa arautzen eta deitzen duena 2021eko ekitaldirako.\n5G teknologia banda zabal mugikorraren belaunaldi berria da, eta, azkenean, 4G LTE konexioa ordeztu edo, gutxienez, areagotuko du. Hori horrela, teknologia hori izango da datozen urteetan ekonomia eta gizarte digitala eraikitzeko apustu teknologiko estrategikoetako bat. Teknologia mugikorraren belaunaldi berri horrek aldaketa bizkortuko du, ez telekomunikazioei dagokienez bakarrik, baizik eta gizarteko esparru guztietan ere bai: gailu gehiago konektatzeko aukera ez ezik, transmisio-abiadura handiagoa ere eskainiko du, energia-kontsumo apalagoarekin eta komunikazio-atzerapen txikiagoarekin.\nHainbat sektoretan aplikatzen dira 5G sareak dakartzan berrikuntza teknologikoak: industrian, prozesuen optimizazioa eta kontrola ahalbidetzen ditu denbora errealeko monitorizazio bidez; logistikan, hornidura-katean gailu gehiago dituzten komunikazio-sistema integratuen bidez; energiaren alorrean, sarea modu efizientean monitorizatuz eta kontrolatuz; edo are osasunaren alorrean ere, Gauzen Internet baliatzen duten gailuak eta wearable-ak erabiliz, zeinek datuak denbora errealean transmititu eta jasotzen baitituzte. Horretaz gainera, hainbat sektoretako esparruak garatzen ere lagunduko du, hala nola mugikortasun autonomoa, konektatutako ibilgailua ezarriz, eta, etorkizunera begira, ibilgailu autonomoa edo hiri adimendunak ere bai, ingurune seguruagoak, garbiagoak eta jasangarriagoak eskainiz, besteak beste.\n5G konektagarritasuna zabaltzea lehiakortasun-faktore bihurtuko da EAEko enpresa-ekosistemarentzat eraldaketa digitaleko prozesuaren barruan, bai eta EAEko gizartearentzat ere, teknologikoki aurreratuak diren zerbitzuak baliatzeari dagokionez. Ildo horretan, azken urteotan lurralde osoan banda zabal finkoa hedatu izana hartuko da abiapuntutzat.\nHori dela eta, Eusko Jaurlaritzak 5G teknologiaren ezarpena bultzatu eta bizkortu nahi du lurralde osoan, bai eta enpresa-, hiri- eta landa-eremuan ere. Horretarako, administrazioek haren hedapena erraztuko dute eta enpresa-erabilerako kasuak sustatuko dituzte hainbat ekintzaren bidez, teknologia hori ezartzen eta zerbitzuak garatzen laguntzeko.\nPrograma hau sustapen-erreminta bat da, Euskadi 2025 Eraldaketa Digitalerako Estrategian definitutako jarduera-ildoen barruan. Halaber, bat dator Euskadi Basque Country 2030 Agendarekin –hau da, EAEk eginiko ekarpena Nazio Batuek 2015eko irailaren 25ean onetsitako Garapen Jasangarrirako 2030 Agendari–. Programa horretan, enpresek funtsezko eginkizuna izango dute, eta horrek, aldi berean, aurrekaririk gabeko erantzukizuna eta abagunea sortzen ditu, negozioen helburuak ekitate- eta jasangarritasun-helburuekin bat etorrarazteko. Finean, garapen jasangarriko helburuak aukera bikaina dira soluzio eta teknologia berriak garatzeko eta ezartzeko, guztia ere munduan garapen jasangarriarekin loturik ditugun erronkarik mamitsuenei aurre egiteko.\nLaguntza hau bilduta dago Ekonomiaren Garapen, Jasangarritasun eta Ingurumen Sailaren 2021, 2022 eta 2023rako Dirulaguntzen Plan Estrategikoaren barruan, zeina Ekonomiaren Garapen, Jasangarritasun eta Ingurumeneko sailburuaren 2021eko martxoaren 17ko Aginduaren bidez onartu baitzen, Dirulaguntzei buruzko azaroaren 17ko 38/2003 Lege Orokorraren 8.1 artikuluak eskatzen duen bezala eta arau horretan jasotako edukiarekin.\nAgindu honen xedea da laguntza-programa baten deialdia egitea eta programa hori arautzea, enpresa-esparruaren barruan 5G teknologien ezarpen-proiektuak bultzatzeko, teknologia horien erabilera bizkortzeko eta, hala, ekonomiaren trantsizio digitala ahalbidetzeko; halaber, programa hau gauzatzeak antzeko proiektuetarako eredu gisa balioko du.\n1.– Lehenbiziko artikuluan adierazitako helburura bideratutako baliabide ekonomikoak 1.683.933,43 euro izango dira.\n2.– Aipatutako baliabideak proiektu estrategikoen funtsetatik etorriak izango dira, eta Garapenerako Euskadiko Kapital Sozietateak (Socade SA) kudeatuko ditu, harekin lankidetzan aritzeko hitzarmenean zehazturiko moduan.\n1.– Programa honetan jasotako laguntzak eskuratu ahal izango dituzte enpresa-jarduera gauzatzen duten pertsona fisiko eta juridikoek, edozein dela ere enpresaren tamaina, baldin eta EAEn badute jarduera-zentro bat eta bertan egiten badute diruz lagundu daitekeen jarduera hori.\n2.– Ez dira onuradun izango sozietate publikoak eta zuzenbide publikoko erakundeak.\n3.– Erakunde onuradunek egunean izan beharko dituzte zerga-betebeharrak eta Gizarte Segurantzarekikoak, eskabidea aurkezten denetik. Era berean, alta emanda egon beharko dute ekonomia-jardueren gaineko zergan (EJZ) ere. Eskabidea aurkeztuz gero, erakunde eskatzaileak baimena emango dio organo laguntza-emaileari zuzenean egiazta dezan betetzen dituela zerga-betebeharrak eta Gizarte Segurantzarekikoak, eta baimena emango dio, halaber, kontsultatzeko enpresa zer epigrafetan dagoen alta emanda ekonomia-jardueren gaineko zergan. Hala ere, erakunde eskatzaileak modu arrazoituan egin ahal izango du aurka, eta, halakorik egiten baldin badu, betebehar horiek betetzen dituela egiaztatzen duten agiriak aurkeztu beharko ditu.\n4.– Erakunde onuradunek nortasun juridiko propioa eta jarduteko gaitasun nahikoa izan behar dute, eta ez dira desgaituta egongo dirulaguntza publikoak eskuratzeko edo Euskal Autonomia Erkidegoko Administrazioarekin edo beste erakunde publikoekin kontratuak izenpetzeko.\n5.– Erakunde onuradunei dirulaguntzak eta laguntzak emateko eta, hala dagokionean, ordaintzeko, ezinbestekoa izango da Euskal Autonomia Erkidegoko Administrazio Orokorrak eta haren erakunde autonomoek emandako izaera bereko laguntzen edo dirulaguntzen esparruan hasi den eta oraindik tramitazioan dagoen edozein itzulketa- edo zigor-prozedura amaitzea.\n6.– Ezingo dira onuradun izan krisian dauden enpresa edo erakundeak, krisialdian dauden enpresa ez-finantzarioak salbatzeko eta berregituratzeko estatu-laguntzei buruzko zuzentarauen (2014/C 249/01) definizioaren arabera, salbu eta betetzen bada 2020ko martxoaren 19ko aldi baterako esparruaren 3.1.22.c bis apartatuan ezarritako salbuespena –egungo COVID-19 agerraldiaren testuinguruan ekonomia babesteko estatu-laguntzen neurriei buruzkoa– [C (2020) 1863].\n7.– Europako Batzordeak aurretiaz erabaki badu laguntza bat legez kanpokoa eta merkatu erkidearekin bateraezina dela, ezin izango dira onuradun izan berreskuratzeko agindu bat oraindik betetzeke daukaten erakundeak.\n8.– Ezingo dira izan agindu honetan araututako dirulaguntzen onuradun edo erakunde kolaboratzaile Dirulaguntzei buruzko azaroaren 17ko 38/2003 Lege Orokorraren 13.2 artikuluan zehazten diren egoeretako batean dauden pertsonak edo erakundeak.\n9.– Eskabidea aurkezten denetik dirulaguntza likidatzen den arte eutsi beharko zaio onuradun izateko baldintzari.\n4. artikulua.– Diruz lagundu daitezkeen jarduerak eta exekuzio-epea.\n1.– Diruz laguntzeko moduko jarduerak izango dira EAEko enpresetan 5G teknologiak ezartzera bideraturiko proiektuak, eta EAEn teknologia horren eskaintza eta eskaria aktibatzea ahalbidetzen badute, enpresen lehiakortasuna hobetzeko. Proiektuek honako tipologia hauetakoren batekoak izan beharko dute:\ne) 5G sarea erabiltzea trantsizio soziosanitarioarekin lotutako proiektuetan (anbulantzia konektatua, urruneko ebakuntza kirurgikoak eta abar).\n2.– Proiektuen gehieneko exekuzio-epea 12 hilabetekoa izango da, dirulaguntzen ebazpena jakinarazten denetik zenbatzen hasita. Hala ere, 24 hilabetez luzatu ahal izango da epe hori, organo kudeatzailearen (Eraldaketa Digitalaren eta Ekintzailetzaren zuzendaria) aldez aurreko baimenarekin, laguntzen aldaketari buruzko 20. artikuluko 2. apartatuan jasotako baldintzetan.\n1.– Honako hauek joko dira gastu eta/edo inbertsio hautagarritzat:\na) Aholkularitzako eta/edo ingeniaritzako gastuak.\nb) Hardwarea eta/edo softwarea eskuratzeko gastuak eta/edo inbertsioak.\nc) 5G proiektuko telekomunikazio-zerbitzuekin lotutako gastuak eta/edo inbertsioak.\nGastu eta/edo inbertsio hautagarriek baldintza hauek bete beharko dituzte:\na) Ingeniaritzan, aholkularitzan, hardwarean, softwarean edo telekomunikazio-zerbitzuetan 5G teknologian adituak diren enpresek egin beharko dituzte, eta, gainera, enpresa horiek ezingo dute izan loturarik laguntza eskatzen duten enpresekin akzioen edo partaidetzen bidez, ez zuzenean eta ez zeharka.\nb) Gehienez ere 12 hilabetez onartuko dira softwarearen alorreko gastu errepikariak eta 5G proiektuko telekomunikazio-zerbitzuekin zerikusia duten gastuak.\nc) Inola ere ez dira hartuko gastu eta inbertsio hautagarritzat eskatzaileak berak egindako lanak.\n2.– Gastu eta/edo inbertsio hautagarri guztien baturak 25.000 euroko zenbatekoa izan beharko du gutxienez (BEZik gabe).\n3.– Onartuko dira 2021eko urtarrilaren 1etik aurrera sortutako edo fakturatutako gastuak, eta onartuko dira, halaber, laguntzak emateko ebazpena jakinarazi eta hurrengo 12 hilabeteetakoak ere.\n4.– Dirulaguntzei buruzko azaroaren 17ko 38/2003 Lege Orokorraren 31. artikuluan ezarritakoa betez, diruz laguntzeko moduko gastuak gainditu egiten badu Sektore Publikoko Kontratuei buruzko azaroaren 8ko 9/2017 Legean kontratu txikirako ezarritako zenbatekoak, gutxienez hiru eskaintza –hornitzaile ezberdinenak– eskatu beharko ditu onuradunak, obrarako konpromisoa kontratatu aurretik, zerbitzua eman aurretik edo ondasuna entregatu aurretik, non eta, haien ezaugarri bereziak direla-eta, merkatuan ez den aski erakunde haiek egin, eman edo entregatzeko, edo non eta dirulaguntza emateko ebazpenaren aurretik ez den egin eta ordaindu gastua.\nAgindu honen esparruan eman beharreko dirulaguntzak lehia-araubidean emango dira; itzulezinak izango dira, eta gehienez diruz lagundu daitezkeen gastuen eta inbertsioen % 75 izango dira proiektu bakoitzean.\nOnartutako proiektu bakoitzari eman beharreko dirulaguntza kalkulatzeko, gastu eta inbertsio hautagarrien % 75eko gehieneko laguntza-intentsitatea aplikatuko da, proiektu bakoitzeko 100.000 euroko gehieneko mugarekin.\nProiektu bakarra lagundu ahal izango da diruz enpresa eta urte bakoitzeko.\n1.– Programa honetan aurreikusitako laguntzak metatu ahal izango dira bateragarriak diren beste laguntza batzuekin edo Batasuneko beste finantzaketa modu batzuekin.\n2.– Laguntzaren zenbatekoa ez da inola ere izango erakunde onuradunak garatzeko asmoa duen jardueraren kostua baino handiagoa, soilik laguntza hori aintzat hartuta edo edozein administraziok edo horien sektore publikoek xede bererako emandako beste laguntza batzuk gehituta. Beste laguntza publikoak eta programa honen bidez emandakoa aintzat harturik metatutako zenbatekoak gainditu egiten badu kostu hori, murriztu egingo da programa honetan araututako laguntzaren zenbatekoa, jardueraren gehiegizko finantzaketa saihesteko behar den beste murriztu ere.\nNolanahi ere, agindu honetan ezarritako laguntzek errespetatu egingo dituzte Batzordearen 2013ko abenduaren 18ko 1407/2013 (EB) Erregelamenduan ezarritako de minimis arauak –laguntza hauei edo Europar Batasunaren esparruan emandako beste jarraibide edo xedapen batzuei dagokie erregelamendu hori–.\n9. artikulua.– Laguntzen kontrola.\n1.– Programa hau aplikatuz emaniko laguntzak garrantzi txikiagoko edo de minimis laguntza gisa hartzen dira, Batzordearen 2013ko abenduaren 18ko 1407/2013 (EB) Erregelamenduan jasotakoarekin bat, zeinak Europar Batasunaren Funtzionamenduari buruzko Tratatuko 107. eta 108. artikuluak de minimis laguntzei aplikatzeari egiten baitio erreferentzia.\n2.– Erakunde onuradun bakarrak jaso dezakeen de minimis laguntza ezingo da izan 200.000 euro baino handiagoa, egungo ekitaldi ekonomikoa eta aurreko biak aintzat hartuta. Onuraduna salgaiak errepidez garraiatzeko eragiketak besteren kontura egiten dituen enpresa bat bada, 100.000 eurora murriztuko da gehieneko hori (gainera, laguntza ezingo da erabili salgaien errepide-garraiorako ibilgailuak erosteko). Hori dela eta, programa honetan xedatutako laguntzarik ez da emango baldin eta emandako laguntza, onuradunak aurretik lortu dituen beste de minimis laguntza batzuei gehituta muga horretatik gorakoa bada, edozein izanik ere administrazio laguntza-emailea(k).\n3.– Diruz lagundu daitezkeen gastu berberei dagokienez, de minimis laguntzak ez dira metatuko Estatuko beste ezein laguntzarekin, baldin eta metatze horrek gaindituko balu laguntzaren intentsitatea edo dagokion gehieneko laguntzaren kopurua. Gehieneko kopuru hori kasu bakoitzaren ezaugarri zehatzen arabera dago ezarrita, kategorien araberako salbuespen-araudi baten edo Batzordeak harturiko erabaki baten bitartez.\n4.– Aurretik aipaturiko muga horiek edo programa honek zehazten dituen beste batzuk gaindituz gero, programa hau betez emandako laguntzatik gehiegizko zenbatekoa kenduko da.\n5.– De minimis laguntzak emanda daudela joko da, onuradunari laguntza eman zaiola jakinarazten zaion unetik aurrera.\n1.– Oinarri hauek Euskal Herriko Agintaritzaren Aldizkarian argitaratu eta hurrengo egunean hasiko da eskabideak aurkezteko epea; amaitu, berriz, 2021eko urriaren 22an amaituko da. Hala ere, eskatzaileei eskainitako arreta teknikoa 2021eko urriaren 22an amaituko da, 15:00etan (Espainiako penintsulako ordua).\n2.– Bitarteko elektronikoen bidez egingo dira eskabideak, errekerimenduak eta jakinarazpenak, bai eta agindu honen bidez arauturiko laguntza-deialdi honetan jasotako gainerako kudeaketak ere, Administrazio Publikoen Administrazio Prozedura Erkidearen urriaren 1eko 39/2015 Legearen 14.2 artikuluaren arabera.\n3.– Euskal Autonomia Erkidegoko Administrazio Publikoaren egoitza elektronikora jo behar da eskabidea, erantzukizunpeko adierazpenak eta gainerako dokumentuak lortzeko eta betetzeko:\nEgoitza elektronikoan egongo dira eskura kanal elektronikoaren bitartez izapidetzeko zehaztapenak, baita eskabideak, erantzukizunpeko adierazpenak eta gainerako ereduak ere.\nEskabidearen ondoren, espedientea eskuratzeko eta errekerimenduak jakinarazpenak eta agindu honetan inplikatutako gainerako izapideak egiteko, honako helbide honetara jo beharko da: https://www.euskadi.eus/nirekarpeta\nHelbide honetan eskuratu daitezke Euskal Autonomia Erkidegoko Administrazio Publikoaren egoitza elektronikoan onartutako identifikazio eta sinadura elektronikorako bitartekoak:\n4.– Laguntza jasotzeko eskabidea nahi den hizkuntza ofizialean aurkeztu ahal izango da, eskatutako dokumentazioarekin batera. Halaber, laguntza-eskabidearen ondoriozko jardueretan, eta prozedurak irauten duen bitartean, eskatzaileak hautatutako hizkuntza erabiliko da, Euskararen Erabilera Normalizatzeko azaroaren 24ko 10/1982 Oinarrizko Legean xedatutakoa betez.\n11. artikulua.– Laguntza-eskabideak eta aurkeztu beharreko dokumentazioa.\n1.– Formatu elektronikoan beteko dira laguntza-eskabideak eta agindu honetan aurreikusitako gainerako agiri osagarriak, aurreko artikuluan adierazitako egoitza elektronikoan, bertan ematen den ereduaren arabera.\n2.– Erakunde interesdunek eskabide bat aurkeztu beharko dute proiektu bakoitzeko, erakundearen legezko ordezkariaren sinadura elektronikoarekin. Eskabidearekin batera, zenbait fitxategi aurkeztu beharko dira, honako agiri hauen kopia digitalizatua dutela:\na) Erakundearen legezko ordezkariaren erantzukizunpeko aitorpena. Erakundearen legezko ordezkariak egindako erantzukizunpeko aitorpena, eskabideari atxikita dagoen ereduaren arabera, inguruabar hauek egiaztatuz:\n• Erakundearen legezko ordezkariaren izen-abizenak eta Nortasun Agiri Nazionalaren (NAN) zenbakia edo Atzerritarraren Identifikazio Zenbakia (AIZ).\n• Gutxienez jarduera ekonomikoko zentro baten helbidea Euskal Autonomia Erkidegoan izatea, eta han garatzea diruz lagundu daitekeen jarduera.\n• Aurreko bi zerga-ekitaldietan eta finantzaketa eskatzen deneko zerga-ekitaldian emandako de minimis laguntzen zerrenda, adieraziz laguntza noiz eman den, zein erakundek eman duen eta laguntzaren beraren programa eta zenbatekoa zehaztuta.\n• Erakunde publiko edo pribatuek proiekturako eskatutako eta/edo emandako laguntzen zerrenda, laguntza noiz eskatu den zehaztuta, edo, kasuak hala eskatzen badu, noiz eman den, zein erakundek eman duen eta laguntzaren beraren programa eta zenbatekoa adierazita.\n• Ez egotea agindu honen 3. artikuluan (Erakunde onuradunak) aurreikusitako egoeretako batean, eta, beraz, ez egotea ezinduta onuradun izateko.\nb) Legezko ordezkariaren notario-ahalordearen kopia. Eskatzailea langile autonomoa baldin bada, dagokion foru-aldundiaren edo udalaren ogasun-sailaren ziurtagiri eguneratua, jarduera ekonomikoa egiaztatuko duena.\nc) Erakunde eskatzailearen IFZ.\nd) Finantza-erakundearen ziurtagiriaren kopia, kontu korrontearen titulartasuna (IBAN) eskatzaileari dagokiola eta zenbaki hori duela egiaztatzen duena.\ne) Proiektuaren eskaintza tekniko eta ekonomiko bereiziak. Honako puntu hauei buruzko informazio zehatza jaso beharko du:\n• Enpresaren jarduera eta egungo egoera, teknologiari dagokionez.\n• Hautemandako arazoa/beharra. Lortu nahi diren helburuak.\n• Egin beharreko ingeniaritza- eta/edo aholkularitza-lanen deskribapena.\n• Dirulaguntzaren xede den proiektuan landu beharreko hardware- eta software-inbertsioen deskribapena. Proiektuarekiko harremana eta haren beharra argitzea.\n• Ezarri beharreko 5G soluzioaren azterketa zehatza. Proiektuan erabili beharreko teknologiak. Erabilera-kasuen deskribapena.\n• Aurrekontuaren banakapena, proiektuaren kostu guztiak barnean harturik.\n• Egin beharreko zeregin bakoitzeko orduen zenbatespena (dedikazioak).\n• Proiektua gauzatzeko egutegia.\nf) Enpresa eskatzailea laguntza-eskabidea aurkeztu aurreko 12 hilabeteetan eratu bada, daukan «negozio-plana» aurkeztu beharko du.\n3.– Ekonomiaren Garapen, Jasangarritasun eta Ingurumen Sailak, edo, hala badagokio, SPRI-Enpresa Garapenerako Euskal Agentziak –agindu honetan jasotako dirulaguntzak kudeatzen erakunde laguntzaile modura jardungo baitu– hau eska diezaiekete agente eskatzaileei: aurkeztutako eskabidea egoki ulertu, ebaluatu eta izapidetzeko beharrezkotzat jotzen dituzten agiri edota argibide osagarriak, aditzera emanez ezen, agindu honetan berariaz adierazi gabekoetan, Administrazio Publikoen Administrazio Prozedura Erkidearen urriaren 1eko 39/2015 Legean xedatutakoa aplikatuko dela.\n4.– Eskatzaileei bermatu egingo zaie beren hizkuntza, euskara edo gaztelania, ahoz zein idatziz erabiltzeko eta arreta hizkuntza horretan jasotzeko eskubidea, agindu honen haritik Ekonomiaren Garapen, Jasangarritasun eta Ingurumen Sailarekin eta SPRI-Enpresa Garapenerako Euskal Agentziarekin izango dituzten harremanetan.\n12. artikulua.– Eskabideko akatsak zuzentzea.\n1.– Eskabidea ez badago beteta behar bezala puntu guztietan, edo ez bada aurkezten aurreko artikuluan adierazitako dokumentazio guztia, 10 eguneko epea emango zaio erakunde eskatzaileari akatsa zuzentzeko edo beharrezkoak diren agiriak aurkezteko. Epe hori igarota hala egin ez badu, eskabidean atzera egin duela ulertuko da, eta hala adieraziko da, eraldaketa digitalaren eta ekintzailetzaren arloan eskumena daukan zuzendaritzako titularraren ebazpen baten bidez, hala ezarrita baitago Administrazio Publikoen Administrazio Prozedura Erkidearen urriaren 1eko 39/2015 Legearen 68. artikuluan.\n2.– Jakinarazpen-sistemak aukera emango du egiaztatzeko zer egun eta ordutan egin zaion ekintzaren jakinarazpena interesdunari, eta zer egun eta ordutan sartu den hura haren edukira; une horretatik aurrera, jakinarazpena egintzat emango da. Baldin badakigu jakinarazpena iritsi zaiola baina, hamar egun natural igarota, ez baldin bada edukira sartu, ulertuko dugu jakinarazpena ukatu egin duela. Izapidea egintzat joko da, eta prozedurak aurrera jarraituko du, non eta ez den garbi geratzen, ofizioz edo interesdunak eskaturik, teknikoki edo materialki ezinezkoa izan zaiola edukira sartzea, Administrazio Publikoen Administrazio Prozedura Erkidearen urriaren 1eko 39/2015 Legearen 43. artikuluan jasotakoarekin bat etorriz.\n13. artikulua.– Eskabideak ebaluatzeko organoa.\n1.– Gai honetarako sortutako ebaluazio-organoari dagokio aurkeztutako eskabideak aztertzea eta ebaluatzea, bai eta esleipen-proposamenak gertatzea ere.\n2.– Ekonomiaren Garapen, Jasangarritasun eta Ingurumen Saileko Eraldaketa Digitalaren eta Ekintzailetzaren zuzendaria izango da ebaluazio-organoko burua: Leyre Madariaga Gangoiti andrea. Hauek izango dira batzordekideak: Ekonomiaren Garapen, Jasangarritasun eta Ingurumen Saileko Garapen Industrialeko zuzendaria, Mikel Amundarain Leibar jauna, zeina presidenteorde izango baita Sektore Publikoaren Araubide Juridikoaren urriaren 1eko 40/2015 Legeak aurreikusitako kasuetan; Arabako Foru Aldundiko Ekonomiaren Garapen eta Berrikuntzako zuzendaria, Javier Hernando García jauna; Bizkaiko Foru Aldundiko Lurralde Lehiakortasuna eta Turismoa Bultzatzeko zuzendaria, Cristina Múgica Vargas andrea; Gipuzkoako Foru Aldundiko Ekonomia Sustapeneko zuzendaria, Iker Estensoro Sarasola jauna; SPRI Enpresen Garapenerako Euskal Agentziaren Eraldaketa Digitaleko Alorraren zuzendaria, Iñaki Suarez Arauzo jauna; eta Ekonomiaren Garapen, Jasangarritasun eta Ingurumen Saileko Eraldaketa Digitalaren eta Ekintzailetzaren Zuzendaritzako teknikari-taldeko lagun bat, idazkari-lanetarako. Ebaluazio-organoaren erabakiak gehiengoz hartuko dira, eta kideen erdiek gehi batek parte hartu beharko dute, gutxienez.\n3.– Proiektuak aztertzeko eta ebaluatzeko lan materialak SPRI-Enpresa Garapenerako Euskal Agentziako Eraldaketa Digitaleko Sailak egingo ditu, eta, ondoren, Ebaluazio Organoari aurkeztuko dizkio.\n4.– Ebaluazio-organoa baliozkotasunez eratuta geratuko da bilerak eta eztabaidak egiteko eta erabakiak hartzeko, baldin eta presidentea, idazkaria (edo haien ordezkoak) eta gutxienez gainerako kideetako bat bertaratzen badira. Ebaluazio Organoaren funtzionamenduarekin zerikusia duen eta atal honetan aurreikusi ez den orotan, Sektore Publikoaren Araubide Juridikoaren urriaren 1eko 40/2015 Legearen 15. artikulua eta hurrengoak aplikatuko dira, osagarri modura.\n5.– Dirulaguntzak emateko proposamenak agindu honen 15.3 artikuluan jasotakoa bilduko du, gutxienez.\n14. artikulua.– Ebaluazio-irizpideak.\n1.– Babestu beharreko proiektuak hautatzeko, irizpide hauek aplikatuko dira:\n1. irizpidea: Proiektuaren maila teknologikoa, 5G teknologiaren potentzialtasunen erabilera-mailari dagokionez (latentzia, segurtasuna, gaitasuna, gailu aniztasuna, energia-efizientzia eta Edge Computing) (30 puntu).\n2. irizpidea: Enpresa onuradunaren edo onuradunen lehiakortasuna hobetzea, 5G teknologiak ezartzeko proiektua inplementatzearen ondorioz, haien produktu, prozesu, bitarteko eta sistemekin oro har lotutako hobekuntzak neurtuta (25 puntu).\n3. irizpidea: Proiektuaren gaitasuna enpresan bertan zuzeneko eta zeharkako enplegua sortzeko, fakturazioa areagotzeko edo enpresa onuradunen esportazioa handitzeko (25 puntu).\n4. irizpidea: Proiektuak EAEko ekonomian duen trakzio-eragina eta proiektua beste enpresa-jarduera batzuetara hedatzeko aukera (10 puntu).\n5. irizpidea: Proiektua aurkezteko dokumentazioaren kalitatea. Helburuen, zereginen eta kostuen zehaztasun-maila. Lantaldea (10 puntu).\n2.– Irizpide bakoitzak gehienez lortu daitekeen puntuazioa izango du. Definituriko irizpideen betetze-mailaren arabera lortzen da puntuazio hori.\n3.– Programa honetan, inola ere ezingo dira izan onuradun 50 puntu baino gutxiago lortzen dituzten eskabideak.\n15. artikulua.– Dirulaguntza emateko ebazpena.\n1.– Aurkeztutako eskabideak prozedura bakar baten bidez izapidetuko dira, eta Gobernu Kontseiluari dagokio prozedura hori ebaztea, erakunde interesdunek planteatutako alderdi guztiak erabakita eta Ekonomiaren Garapen, Jasangarritasun eta Ingurumeneko sailburuak eskaturik, zeinak helaraziko baitu ebaluazio-organoak eginiko proposamena.\n2.– Hautatutako proiektuak puntuazio handienetik txikienera ordenatu ondoren, eskatutako laguntza hurrenez hurren esleituko da, eta hurrenkera horri jarraituko zaio, harik eta 2. artikuluan ezarritako zuzkidura ekonomikoa agortu arte, hala badagokio.\n3.– Ebazpenak honako hauek jasoko ditu, gutxienez:\na) Dirulaguntzak jasoko dituzten proiektuen zerrenda, proiektu bakoitzerako epeak eta ematen den laguntzaren zenbateko osoa adierazita, bai eta erakunde onuraduna ere, lortutako puntuazioaren arabera.\nb) Deialdiko baldintzak ez betetzeagatik edo deialdira bideratutako funtsak agortzeagatik dirulaguntzak ukaturik geratu zaizkien eskabideen zerrenda, ezesteko proposamenaren arrazoiekin batera.\nc) Aurrerakin gisa ordaindu beharreko zenbatekoen deskribapena, zeinak emandako laguntzaren % 70 izango baitira.\n4.– Prozedura ebazteko eta ebatzitakoa erakunde interesdunei jakinarazteko gehieneko epea sei hilabetekoa izango da, agindu hau Euskal Herriko Agintaritzaren Aldizkarian argitaratu eta hurrengo egunetik aurrera. Epe hori igarota ebazpenik jakinarazi ez bada, dirulaguntzaren eskabidea ezetsi dela ulertu beharko dute interesdunek, Administrazio Publikoen Administrazio Prozedura Erkidearen urriaren 1eko 39/2015 Legearen 25.1 artikuluan ezarritakoaren ondorioetarako.\n5.– Hartzen den ebazpenaren aurka berraztertzeko errekurtsoa aurkeztu ahal izango zaio Gobernu Kontseiluari edo zuzenean Administrazioarekiko Auzien Jurisdikzioari. Horretarako, hilabeteko epea izango da egintza espresua bada, edo noiznahi ustezko egintza gertatzen den unetik aurrera, Administrazio Publikoen Administrazio Prozedura Erkidearen urriaren 1eko 39/2015 Legearen 123. eta 124. artikuluetan zehazten denarekin bat etorriz.\n6.– Ebazpena banan-banan jakinaraziko zaie erakunde interesdunei. Nolanahi ere, Euskal Herriko Agintaritzaren Aldizkarian ere argitaratuko da erakunde onuradunen, diruz lagundutako proiektuen eta emandako dirulaguntzen zerrenda, herritarrek oro har horren berri izan dezan.\n7.– Agindu honetan ezarritako dirulaguntzak erakunde onuradunei emateko eta, hala badagokio, ordaintzeko, ezinbestekoa izango da amaituta egotea Euskal Autonomia Erkidegoko Administrazio Orokorrak eta haren erakunde autonomoek emandako izaera bereko laguntzen edo dirulaguntzen esparruan hasitako edozein itzultze- edo zehatze-prozedura, oraindik izapidetzen ari bada.\n16. artikulua.– Proiektua arrazoitzea eta dirulaguntzak ordaintzea.\n1.– Dirulaguntzak bi ordainketaren bidez formalizatu eta emango dira. Lehenbiziko ordainketa laguntza emateko ebazpena jakinarazi ondoren egingo da, uko egiteko epea igaro denean, eta dirulaguntzaren % 70 emango da lehendabiziko ordainketa horretan. Bigarren ordainketan emango da gainerako % 30a, artikulu honetan eskatutako likidazio-eskabidea eta egiaztagiriak aurkeztu ondoren.\n2.– Onuradunak diruz lagundutako proiektuaren egikaritzea justifikatu beharko du 90 egun naturaleko epean, proiektua amaitzen duenetik aurrera, dirulaguntza jaso aurretik.\n3.– Likidazio-eskabideari jarraian adierazten den dokumentazioa erantsi beharko zaio:\na) Eginiko lanak egiaztatzen dituen memoria teknikoa, erakunde hornitzaileak proiektua gauzatu ondoren idatzia eta honako informazio hau jasotzen duena:\n• Arazoa/beharra konponduta. Lortutako helburuak. Lortutako emaitzak.\n• Egindako ingeniaritza- eta/edo aholkularitza-lanen deskribapena eta proiektuan sortutako dokumentuak.\n• Aholkularitza/ingeniaritza zerbitzuaren barruan egindako lanen deskargu xehatua, horietan emandako orduak adierazita (aholkulariaren/teknikariaren izena, data, zeregina, emandako denbora...).\n• Dirulaguntzaren xede den proiektuarekin loturik, hardware eta softwarean egindako inbertsioen deskribapena eta ebidentziak (pantaila-kapturak, argazkiak...). Haien arteko harremana eta beharra argitzea.\n• Fakturatutako zenbatekoen banakapena, barnean harturik aholkularitza- eta/edo ingeniaritza-kostuak, sistemaren lizentziak, mantentze-lanak eta hardwarea (hala badagokio).\nb) Memoria ekonomikoa:\n• Gastu eta inbertsio hautagarrien fakturak.\n• Finantza-erakundearen ordainketa-frogagiriak.\n4.– Ekonomiaren Garapen, Jasangarritasun eta Ingurumen Sailak eta SPRI Enpresa Garapenerako Euskal Agentziak beharrezkotzat jotako dokumentazio eta informazio osagarria eskatu ahal izango dute, erakunde onuradunak aurkeztutako datuen egiazkotasuna egiaztatzeko. Halaber, diruz lagundutako jarduera osorik gauzatu dela justifikatzeko dokumentazioa aurkeztea eskatu ahal izango dute.\n5.– Dirulaguntza ordaindu aurretik, eta aurreko paragrafoan adierazitako alderdiak egiaztatuta, Eraldaketa Digitalaren eta Ekintzailetzaren zuzendariak ebazpena emango du, eta, haren bitartez, enpresa onuradunari eman beharreko zenbateko osoa edo partziala adieraziko da. Ordainketa horien zenbatekoa justifikatutako inbertsioekiko proportzionala izango da. Emandako laguntza ordaindu aurretik, egiaztatuko da enpresa onuradunak betetzen dituela zerga-betebeharrak eta Gizarte Segurantzarekiko betebeharrak, eta egiaztatuko da, halaber, ordaindu dituela laguntzak itzultzeagatiko betebeharrak ere, eta ez da ordainketarik egingo betebehar horiek betetzen ez baditu.\nOrdainketa Socade SA Garapenerako Euskadiko Kapital Sozietateak egingo du, erakunde kolaboratzaile gisa, agindu honen 18. artikuluan aurreikusitako baldintzetan.\n6.– Jardueraren zati bat funts propioekin finantzatu behar denez, Dirulaguntzei buruzko Lege Orokorraren 30.4 artikuluarekin bat, onuradunak justifikatu egin beharko du funts horien zenbatekoa eta jatorria, bai eta diruz lagundutako jarduerara bideratu dituela ere.\n3.– Hitzemandako proiektua betetzea eta bete dela justifikatzea.\n4.– Eskatzen zaion informazio osagarria bidaltzea, Administrazioak eta erakunde laguntzaileek aukera izan dezaten proiektuaren garapenaren eta betetzearen inguruan egokitzat jotzen dituzten egiaztapenak egiteko.\n7.– Dirulaguntzaren xede den edozein jarduketarako jaso duen finantzaketaren publizitate publiko egokia eman beharko du. Emandako dirulaguntzen publizitatea Dirulaguntzei buruzko azaroaren 17ko 38/2003 Lege Orokorraren 18. artikuluari eta lege hori garatzen duen Erregelamenduaren 31. artikuluari jarraikiz egingo da, gardentasunari, informazio publikoa eskuratzeko bideari eta gobernu onari buruzko abenduaren 9ko 19/2013 Legean zehaztutako terminoetan eta baldintzetan.\n8.– Eman den laguntzaren indarraldian zehar egunean izatea zerga-betebeharrak eta Gizarte Segurantzarekikoak, eta jasotako funtsak itzultzea, itzultzeko ebazpen baten ondorioz zorrak izanez gero.\n9.– Euskal Autonomia Erkidegoko Ogasun Nagusiaren Antolarauei buruzko testu bateginaren 50.2 artikuluan (azaroaren 11ko 1/1997 Legegintzako Dekretuak onetsia), Dirulaguntzei buruzko azaroaren 17ko 38/2003 Lege Orokorraren 14. eta 46. artikuluetan eta horiek garatzeko arauetan aurreikusitakoaren arabera eska daitekeen beste edozein betebehar.\n1.– Agindu honetan jasotako araudiari jarraikiz ematen diren dirulaguntzen ondoreetarako, erakunde laguntzaile izendatzen dira SPRI Enpresa Garapenerako Euskal Agentzia eta Socade SA Garapenerako Euskadiko Kapital Sozietatea, abenduaren 17ko 698/1991 Dekretuan eta azaroaren 11ko 1/1997 Legegintzako Dekretuan ezarritako baldintzetan. Dirulaguntzei buruzko abenduaren 17ko 38/2003 Legearen 15. eta 46. artikuluetan ezarritako betekizunak eta elkarlanean aritzeko betebeharra izango ditu, eta artikulu honetan eta lankidetza-hitzarmenean jasotako zehaztapenei jarraitu beharko die.\na) Aurkeztutako proiektuen dokumentazioa aztertzea, eta, behar izanez gero, ondo ulertzeko eta aztertzeko beharrezkoa den dokumentazioa eskatzea.\nb) Proiektuak ebaluatzea eta ebaluazio-organoari bidaltzea.\nc) Dirulaguntzak proposatzea eta ebaluazio-organoari bidaltzea.\nd) Proiektuak gauzatzen direla egiaztatzeko ikuskapenak egitea.\ne) Hala badagokio, ez-betetzeagatiko espedientea hastea proposatzea, proiektua betetzearekin lotutako gertakariak direla medio.\n3.– Socade SA Garapenerako Euskadiko Kapital Sozietateak, erakunde laguntzailea den aldetik, honako funtzio hauek izango ditu:\ne) Aldian-aldian, berri ematea SPRI-Enpresa Garapenerako Euskal Agentziari eta Ekonomiaren Garapen, Jasangarritasun eta Ingurumen Sailari.\n4.– Agindu honetan araututako dirulaguntzen kudeaketan laguntzen duten erakundeek ezinbestean bete behar dituzte hainbat obligazio eta erantzukizun; hain zuzen ere, Euskal Autonomia Erkidegoko Ogasun Nagusiaren Antolarauei buruzko Legearen testu bateginak, Dirulaguntzei buruzko azaroaren 17ko 38/2003 Lege Orokorrak eta horiek garatzeko arauek ezarritakoak.\n1.– Enpresa onuradunak ez baditu betetzen agindu honetan ezarritako betekizunak, aplikatu behar diren gainontzeko arauak eta dirulaguntzak emateko ebazpenean ezartzen direnak, Gobernu Kontseiluak adieraziko du bertan behera uzten dela laguntza, ez-betetzearen itzulketa-espedientea egin eta interesdunari entzunaldia eman eta gero. Horrek laguntza jasotzeko eskubidearen galera eragingo du, eta, hala badagokio, jasotako dirulaguntzen printzipala itzuli beharko dio Socade SA Garapenerako Euskadiko Kapital Sozietateari bi hilabeteko epean, bai eta dirulaguntzen alorrean dagozkion berandutze-interesak ere, betiere arau hauetan ezarritako baldintzetan: azaroaren 11ko 1/1997 Legegintzako Dekretua, Euskal Autonomia Erkidegoko Ogasun Nagusiaren Antolarauei buruzko testu bategina onestekoa; abenduaren 17ko 698/1991 Dekretua; Dirulaguntzei buruzko azaroaren 17ko 38/2003 Lege Orokorra; eta horiek garatzeko arauak. Zenbateko horiek diru-sarrera publikotzat joko dira, legezko ondorioei dagokienez.\n2.– Onuradunaren ez-betetzea ia erabatekoa bada, eta onuraduna bere konpromisoak eta emandako dirulaguntzaren baldintzak bete nahian argi eta garbi diharduela egiaztatu badu, honako irizpide hauek aplikatuta xedatu beharko da itzuli beharreko kantitatea:\na) Ez-betetze partzialen kasuan (izan laguntza emateko kontuan harturiko helburuen estaldura areagotzearekin lotuta, inbertsio finantzagarria gauzatzearekin lotuta edo are justifikatzeko beharra ez betetzeagatik), laguntzaren zati bat itzuli beharko da, lortu ez diren helburuei dagokien ehunekoan, edo egin gabeko edo justifikatu gabeko inbertsioari dagokion zatian; bi ez-betetze horiek gertatzen badira, berriz, bietan handienari dagokion ehunekoa itzuliko da. Nolanahi ere den, ez-betetze partzial hori hautemateko, ehuneko berrogeita hamarretik gorakoa izan beharko du laguntzaren xede izan zen estaldura hedatzeko helburuen betetze-mailak.\nb) Diruz lagundu daitekeen aurrekontuan baimendu ez diren aldaketak eginez gero, desbideratutako kantitateak itzuliko dira.\n3.– Inola ere ez badira betetzen diruz lagundutako helburuak, inbertsio finantzagarria edo justifikazio-betebeharra, eman den dirulaguntza osoa itzuli beharko da.\n4.– Ezarritako justifikazio-epea igaro bada, edo, justifikazioa aurkeztu gabe, luzapena igaro bada, onuradunari eskatuko zaio aurkez dezala justifikazioa 15 egun luzaezineko epean. artikulu honetan ezarritako epean justifikaziorik aurkezten ez bada, justifikatu gabeko laguntza itzultzeko eskatuko da, eta eskatzekoak izango dira, halaber, Euskal Autonomia Erkidegoko Ogasun Nagusiaren Antolarauei buruzko Legearen testu bateginean, Dirulaguntzei buruzko azaroaren 17ko 38/2003 Lege Orokorrean eta hura garatzeko arauetan ezarritako gainerako erantzukizunak ere.\n5.– Ekonomiaren Garapen, Jasangarritasun eta Ingurumeneko sailburuak ireki eta ebatziko ditu itzulketen espedienteak. Era berean, proiektua egiteari buruzko gorabeherak direla eta, SPRI-Enpresen Garapenerako Euskal Agentziaren proposamenez ere ireki litezke halako espedienteak.\n1.– Eskabidearen unean aurkeztutako memorietan jasotakoak izango dira nahitaez jarduketak, eta organo kudeatzaileak (Eraldaketa Digitalaren eta Ekintzailetzaren zuzendaria) aldaketak baimendu ahal izango ditu, baldin eta erakunde onuradunak aldez aurretik eskatzen eta justifikatzen baditu jarduera horiek amaitu aurretik, eta ez badira ahultzen haien izaera eta lortu nahi diren helburuak.\nLaguntza emateko kontuan hartu diren baldintzak aldatzen badira eta betiere laguntzaren helburua betetzat jotzen bada, beste edozein erakunde publiko edo pribatutatik beste dirulaguntza edo laguntza batzuk jasotzen badira, edo diruz lagundutako gastuak aurrekontuan jasotakoak baino txikiagoak badira, dirulaguntza emateko ebazpena aldatu ahal izango da, eta, hala badagokio, emandako dirulaguntza doitu ahal izango da. Areagotu, ordea, ezingo da areagotu dirulaguntza hori.\n2.– Diruz lagundutako proiektuak emakida-ebazpenean onartutako epean eta moduan gauzatu beharko dira. Hala ere, laguntza emateko kontuan hartutako baldintza tekniko edo ekonomikoak aldatzen dituzten inguruabar zehatzak sortzen direnean, laguntza aldatzeko eskatu ahal izango da. Proiektuari egindako aldaketek hainbat betebehar izango dituzte:\na) Aldaketak ez die eragin behar laguntzarekin lortu nahi diren helburuei, bere oinarrizko alderdiei eta onuraduna zehazteari, eta ez die kalterik eragin behar hirugarrenen eskubideei. Ondore horietarako, aldaketak ez du eraginik izango onuraduna zehazteko garaian, baldin eta hasieran onuradun zen enpresaren fusioa, xurgapena edo bereizketa gertatzen bada.\nb) Aldaketa eskabidea egitean aurreikusi ezin zitezkeen gertatzezko kausen ondorio izan behar da.\nc) Aldaketa gutxienez proiektua gauzatzeko epea amaitu aurretik eskatu behar da, eta espresuki onartu behar da.\nd) Ez du areagotuko emandako laguntza.\n3.– Aldaketa-eskabidearekin batera memoria bat aurkeztuko da. Memoria horretan aldaketaren arrazoiak azalduko dira, eta, horretaz gainera, emakida-ebazpenean inposatutako baldintzak betetzeko ezintasuna justifikatuko da, baita aurreko 1. apartatuan adierazitako baldintzak bete izana ere.\n4.– Laguntzak kudeatzeko organoa arduratuko da aldaketa-eskabideak ebazteaz.\n5.– Ebazpena emateko, hiru hilabeteko epea izango da gehienez, eta ezin izango da gainditu dirulaguntza jaso duen proiektua amaitzeko indarrean dagoen epearen azken eguna. Proiektuaren amaiera-eguna baino lehen ebazpenik eman ez bada, emango den osteko ebazpena ezezkoa bakarrik izan daiteke.\n6.– Organo kudeatzaileak (Eraldaketa Digitalaren eta Ekintzailetzaren zuzendaria) izango du erakunde onuradunen uko-egiteak onartzeko eskumena, betiere idatziz eta agindu honen 17. artikuluan ezarritako epean aurkezten badira.\nAgindu honen aurka, berraztertzeko errekurtsoa aurkeztu ahal izango da Ekonomiaren Garapen, Jasangarritasun eta Ingurumeneko sailburuari, hilabeteko epean. Bestela, administrazioarekiko auzi-errekurtsoa aurkeztu ahal izango da Euskal Autonomia Erkidegoko Justizia Auzitegi Nagusiko Administrazioarekiko Auzien Salan, bi hileko epean. Kasu bietan, agindua argitaratu eta hurrengo egunean hasiko da epea.


Kabidxek lehen urteurrena du gaur - Busturialdeko Hitza : Busturialdeko Hitza\nKabidxek lehen urteurrena du gaur\nTailerrak, Gazte Danbadaren aurkezpena, kontzertua eta beste izango dira arratsaldean\nOrain urtebete zabaldu zuten herritarrentzako erreferentzia gune soziala. Hainbat dira gunea erabiltzen duten herriko talde eta elkarteak, eta gaurko, urteurrena ospatzeko, egun osoko egitaraua prestatu dute. Auzolanean aritu dira goizean, eta 13:30ak aldera egin dute Busturialdeko Garapen Iraunkorrerako taldearen aurkezpena.\nEako alkate Iratxe Arriolak eman ditu Busturialdeko Garapen Iraunkorrerako taldeari buruzko azalpenak.\nBazkaritan ere bilduko dira, arratsaldeko egitarauari ekin aurretik. Besteak beste, tailerrak, Gazte Danbadaren aurkezpena eta Maddi bakarlariaren kontzertu akustikoa hartuko du gune sozialak arratsaldean. Egitaraua:\n13:00-14:00: Busturialdeko Garapen Iraunkorrerako taldearen aurkezpena.\n16:00-20:00: Serigrafia tailerra, Batukada tailerra eta umeentzako sukaldaritza tailerra.\n20:00etatik aurrera: Gazte Danbadaren aurkezpena, Saltserak (Kabidxeko dantza ikasleak), Loretxoak (Kabidxeko dantza ikasleak) eta Kabidxe zer den azaltzen duen bideo labur baten emanaldia.\n21:30: Maddi bakarlariaren kontzertu akustikoa.


Sarriri sari? • ZUZEU\nTelefonoa joka hasi da, esateko gauza handirik ez daukadan arren. Gainera ez dut ezer esan nahi, badakidalako ez daukadala gauza funtseskorik esateko. Nor naiz ni, jauna, zure etxean sartzeko? Etc, etc.\nHala ere, premiazko eta arrapataka egindako gogoeta zenbait Euskadi Saria Joseba Sarrionandiari joan zaiola eta.\n1- Euskadi Saria ez da lehiaketa bat eta, nik dakidala, Sarrik ez du bere burua edo lana bertara aurkeztu. (Beharrik ere ez). Argitaletxeak egingo zuen hori, egitekotan.\n2- Sariaren antolatzaileek jakingo dute saria nori eman edo nori ez, baina ezinezkoa da inor saritzea saririk batere eman gabe.\n3- Nik dakidala, Euskadi Sarien oinarrietan ez dator Justiziarekin zorrak kitatuta eduki behar dituzunik. Hala ere ulertzekoa da antzeko zerbait egotea “lege orokorragoetan”. Baina hala bada, gobernuek beti begiratzen al dute saritzen dutenak kitatuta dituztela euren zorrak Justiziarekin? (Loteria daukat gogoan, bereziki).\n4- Sariaren jabea, Jaurlaritza, alegia, ohartzen al da zernolako kakazaharra ekarri dion gainera Sarrionandiari: denen ahotan dabil berak eskatu gabeko saltsa batean, ezin du bere burua defendatu eta, gainera, ez (omen) du saririk jasoko. Ederra mesedea egiten diotena Iurretakori.\n5- Denon agerian baino, eztabaida euren artean egin eta erabakia Kultura sailekoek epaimahikideekin hartu behar zuten, saria bera, idazle jendea eta Sarrionandia zipriztindu gabe. Arazoa baten bat ezin saritua bada, nola sarituko dute, ba? Ezin badute saritu, ez saritu eta kito. Epaimahaiak dimititu egingo zukeela? Hori beste enbor bateko ezpala litzateke. Izanak izan, ez dirudi epaimahaiburua ere oso ados dagoenik gertatutakoarekin, honakoa dioenean: “Polemika edo zeresana sortuko zuela bagenekien eta kezka hori esplizituki aitortu dugu epaia ematerakoan. Guri, halere, ez zitzaigun ezer komunikatu antolaketaren aldetik. Gainera, Sarrionandiak sariketara aurkezteko baldintza guztiak bete ditu. Hori esan ondoren, aipatu behar dut ez zaidala ondo iruditu Eusko Jaurlaritzak hartu duen erabakia. Hedabideetan irakurrita enteratu naiz, gainera. Pertsona batek, bere berezitasun guztiekin, baldintza formal guztiak beteta sariketara aurkeztu da eta sariketa hori irabazi egin du. Baldintzarik ez badu betetzen saria irabazteko, sariketara aurkezteko ere ez”.\n6- Ildo beretik azpimarra: nola onartu dute sariketan eskuartzea saria merezi izateko gai ez (omen) den norbait/zerbait?\nEskerrak duela gutxi Sarrik esan zuen moduan, berak ez duen elefante zuririk ezertarako behar.\nEta behin honaino iritsita, ez esan niri ez daukanik balbea Euskadi Sariak: noiz balioko du ekartzeko poz apur bat nola jabeei, hala idazleei? Noiz balioko du kakanahasteak haizatzeko baino, letrak eta idazleak goratzeko eta irakurzaletasuna handitzeko?\nRalph Steinman, Medikuntzako Nobel saria gaur, irailaren 30ean hil zen. Nobel saria bizirik dauden pertsonei bakarrik ematen zaie\n7 pentsamendu “Sarriri sari?”-ri buruz\nIon 2011-10-04 04:28\nEz dakit zure textuak eraginik izan duen, baina artikulu hau gaurtik ona aldatu da:\natzoko titulua “Premio Euskadi de ensayo para un etarra” antzeko bat zen, ta gaur “Premio Euskadi de ensayo para Joseba Sarrionandia”.\nBestalde gaurko artikulu berean bi esaldi horiek irakur ditzakegu:\n– “Sarrionaindia, exmiembro de ETA” ta\n– “Premio Euskadi de Literatura al escritor y miembro de ETA Joseba Sarrionandia”.\nSchrodinger en katuaren antzera, ETAren barne ta ETAtik at izatea lortzen du Sarrionandiak. Militante kuantikoa alegia. Ona al da behintzat bere azken liburu hori ?\nmikel 2011-10-04 10:54\nAzkar xamar eta gehiegi hausnartu gabeko hainbat zalantza:\n1.-Ni jadanik ez nago ziur egungo sistemarekin, Euskadi Saria ez ote den lehiaketa bat, bertara espreski aurkeztu egin behar izaten denez gero. Kontua da, obra irabazlearekin batera, aurkezturiko obren zerrenda ere publikatu egin beharko luketela Eusko Jaurlaritzako Kultura sailekoek, jakiteko obra irabazlea (edo saritua) zein obrei gailendu zaien. Ezinbestekoa deritzot.\n2.-Euskadi Saria errekonozimendua da batetik, urteko obra onenari (esan bezala, aurkezturiko lanen artea), eta diru-saria bestetik. Zoritxarrez, diru-sariaz eta idazlearen biografiaz sortu da eztabaida Saiakerako Euskadi Sariekin, aurrez Sarrionandiak Kritika Saria eskuratu izan duenetan halako zalapartarik ez baita egon (besteak beste, Kritika Sariak diru-saririk ez duelako, soilik nolabaiteko errekonozimendua; Eusko jaurlaritza ez dagoelako tartean; etc.).\n5.-Bestalde, epaimahaikideek saritua nor izateko erabakia hartzeko erabateko askatasuna izan behar dutela uste dut, eta ez zuk diozun moduan, “eztabaida euren artean egin eta erabakia Kultura sailekoek epaimahikideekin hartu behar zuten”. Dena dela, ados nago epaimahaiburuak eginiko adierazpenekin, norbait sariketara aurkezteko moduan bada, sariketa irabazteko moduan ere badela ondorioztatu behar baita. Beraz, agian sariketa-lehiaketaren oinarriak eta dinamika aztertu beharko dira berriro ere.\n6.- Horrela agian, alderdi guztien inplikazioarekin (idazleak, EIE, 111 akademia, Utikan sinatu zutenak, Galtzagorri, argitaletxe zein bestelako elkarte edo norbanakoaren ekarpenekin eta EJren elkarlanarekin) agian iritsiko gara zeresan extraliterariorik gabeko Euskadi Sari duin batzuk ospatzera.\nEta honaino iritsita, are zalantza gehiago ditut egun halako zalaparta mediatikoek edo kakanahasteek, zinez, ez ote duten letrez eta idazleez gehiago aritzeko eta kasu batzuetan irakurzaletasuna handitzeko ere balio, hainbeste zeresan sortu ondoren jendea, azken batean, literaturara hurbiltzen den neurrian, gure “literatur fenomenoez” hitz egiteko ez bada ere.\nIñigo 2011-10-04 16:37\nPSOEkoek bakarrik onartzen dituzte arauak eta Zuzenbidearen Estatua euren aldekoa denean:\nEz da zaila aurkitzea ipini ahal zaien kalifikatiboa, egunero entzuten baitiegu 9 urteko umeei Ikastolako patioan “Pikoiak”\nIurrebaso 2011-10-04 22:43\nLehen puntuari dagokionez zera argatiratu du Gara egunakariak,Kepa Landari ,Sarrionandiari buruz, egin dioten elkarrizketan: “A la hora de inscribir la obra en el concurso, fue la hermana de Sarrionandia la que firmó la autorización con el consentimiento del autor.”\nArrunt interesgarria elkarrizketa: http://www.gara.net/paperezkoa/20111005/295060/es/Lakua-no-tiene-derecho-retener-nada-si-ningun-tribunal-no-requiere\nperu 2011-10-05 08:57\nZehaztasun bat. Honela diote Euskadi Sariko arauek. “Edozein pertsona fisikok zein juridikok, bai publikoak bai pribatuak, aurkeztu ahal izango ditu sarirako hautagaiak, baita lanaren egileak berak ere. Edonola ere, hautagaiak aurkezteko baino lehen lanaren egilearen aldez aurretiko onespen dokumentatua beharko da”.\nAndoni Etxarri 2011-10-09 17:21\nAupa Etxepe ongi esana irekin ados eta ez uk sartuko beste baloraketan\nSaririk ez, eskerrik asko - zuzeu.eus 2015-10-13 18:00\n[…] Oztopo askoren ondoren Sarrik zegokion saria jaso zuen arren -Josebaren arrebak bere izenean-, Patxi Lopez-en Jaurlaritzak ez zion eman nahi izan; sariari dagokion dirua atxikitzea erabaki zuen, idazlearen egoera argitu arte. Sortu zen kalapita ez zen izan makala! […]


Eskola bidea: jarduerak – Mundaiz Ikastetxea\nEskola Bidea proiektua aurrera eramateko helburuarekin, Lehen Hezkuntzako ikasleek hainbat ekintza burutu dituzte azken egun hauetan.\nApirilaren 8an 1. mailakoek, eta 15ean 2. mailakoek DBUS- eko instalazioak bisitatu zituzten. Bertan, autobusak non gordetzen eta konpontzen diren ikusi ahal izan zuten eta autobus baten motorraren barrualdea ere. Hiria eta inguruak zeharkatzen dituzten lineak zeintzuk diren, eta nola erabili behar dituzten, behin autobus batean igotzen direnean.\n3., 4., 5. eta 6. mailakoek, apirilaren 15ean, Aztertu kalea, imajinatu hiria! jarduerari hasiera eman zioten. Ikasleek ikastetxe inguruko irisgarritasuna, mugikortasuna eta segurtasuna aztertu zuten.\nDatozen egunetan, jasotako datu guztien inguruan hausnarketa egin ondoren, emaitza guztiak dagozkien udal departamenduei helaraziko dizkiete , identifikaturiko akatsak zuzen ditzaten.


Kabestruari ippon, sore made • ZUZEU\nJudoaz hitz egin nizun duela astebete pulpitu hontatik bertatik. Puigdemont gerriko beltzak erresistentzia ezaren printzipioa nola baliatu zuen, politikaren tatamian pausu bat atzera egin eta Rajoyren hurrengo urratsari itxaroteko. Ez da denbora asko pasa eta Mariano Rajoy kabestrudun zaldia nola, zamalkan oldartu zaio. Kabestruak txahal larruz egindako pieza opakuak dira. Zaldiei alboetako ikusmena estaltzeko egindako larru txatalak. Ingeleraz blinder deitzen zaie, itsutzaile alegia. Espainierako adieretako baten arabera aldiz, besterengandik eragiten uzten den pertsona traketsa da cabestroa.\nPuigdemontek orain, bere indarrez gain,\nRajoyren oldarraldiaren inertzia ere alde du\nEspainiako Presidenteak kataluniar bidea desaktibatzeko euskal bidea hautatu du, paradoxikoki. Atxiloketena eta eskubide zibilen urraketarena, hain zuzen ere. Bortxarena. Erantzunak honezkero oihartzuna izan du nazioarteko iritzi publikatuan. Juan Kruz Lakastak urriaren 1ean txiokatu zuen bezala, garrantzitsua ez baita nora iristen zaren soilik, gakoa ere bada nola iristen zaren. Izan ere, Kataluniako gatazkan gertatzen ari den batailarik berebizikoena zilegitasunarena da. Errelatoarena, nahi baldin baduzu. Diotenez, politikari argienek, estadista bikainenek, urrunera begiratu eta besteok ikusten ez dugun hori aurreikusteko gaitasuna dute, jendartea 360ºtan irakurtzeko gaitasuna. Puigdemont maisuki ari da buruzagi lanetan, ez baita ari soilik independentista porrokatuentzako hizketan. Ez baitu alboetako ikusmena estali, eta PSCk zein Podemosek ordezkatzen duten herritar multzo hori ere kontutan izan baitu bideorria aldatzea erabakitzerakoan. Hurbil da asalto honen amaierako kanpai hotsa, baina, round asko izango dituen konbate bat da Kataluniakoa. Eta azken urteetan zehar lortu gehiengoa mantentzea baino, geratzen den aldapa pikoan zehar beste esparru batzuetara hedatzea izan behar du presidentaren erronka.\nBeti galdera berarekin egiten dugu topo: Eta orain zer? Bada, Cuixart eta Sanchezen kartzelaratzearen ostean, Puigdemonti dagokio giltza hautatzea. Baina oraingoan, bere indarrez gain, Rajoyren oldarraldiaren inertzia alde izango du. Atzo baino herritar gehiago izango ditu atzean, dena delako erabakia hartzeko. Aitzitik, ezkorrenak ere egiazta dezake dagoeneko, round hau kataluniar herriak irabazi duela: ippon, sore made.\nKabestruari ippon, sore made Kabestruari ippon, sore made Kabestruari ippon, sore made\nJordi Cuixart, Jordi Sanchez, kabestrua, Mariano rajoy, Puigemont\nZer duzu buruan “Kabestruari ippon, sore made”-ri buruz\nganbaratxotik 2017-10-19 16:22\nEnric Juliana analistak gaur goizean:\n. Kataluniako populazioaren baitan ezinegona eta beldurra nagusituko da egunetik egunera. Ondorioz denbora aurka dutenez hauteskundeak egitea baino beste biderik ez dute izango.\nBenetan adierazgarria iruditzen zait, unionisten ustez erreferentzazko lumek horrelako asterketa motzak egiten jardutea. Ados erabat zurekin, Katalunia irabazten ari da. Seguruena euskaldunok egindako akatsetatik ikasi dutelako, besteak beste, hurrengo hauteskundeei begira baino hurrengo bi belaunaldiei begira egin behar dela planifikazio estrategikoa XXI. mendeko politikagintzan.


Xake matea oholtza gainean - Andoain - Aiurri.eus\nXake matea oholtza gainean\nAiurri 2020-11-20 10:25\n"The Big Game" dantza emanaldia. Jesus Robisco\nPeoiak lehen lerroan. Haien atzetik dorreak eta zaldiak, mugimendu biziagoekin. Ondoan alfilak, diagonalean aurkaria noiz erasotuko zain. Erdian errege-erreginak. Gudarako prest dira beltzak eta gorriak, karratuz osatutako oholtzaren gainean.\n"The Big Game" dantza emanaldia izango da gaur Andoaingo Bastero kulturgunean. Arratsaldeko 19:00etan ekingo diote ikuskizunari, eta xake partida batean murgilduko da bertaratzen den oro. Londresen jokatutako "La Inmortal" (1851) partida du abiapuntu emanaldiak: "Xake bizidun baten bertsio aske eta lekualdatua" proposatzen du koreografiak, 32 dantzarik osatzen duten lanean. Espazioek berebiziko garrantzia dute, gorputz asko baitaude etengabeko elkareraginean. Hona hemen proiektua eta haren sorkuntza-prozesua azaltzen dituen bideoa:\nBestalde, hilaren 27an, arratseko 19:00etan, Andoaingo Udal Musika Eskolako Banda arituko da Golden Apple Quartet taldearekin batera. Gospel eta jazz musika uztartzen dituen taldea da azken hori, beren kantetako gaiek eta letrek duten umore kutsuagatik ezaguna:


Atzerri Gaietako Batzordeak Egipton demokraziarako bidea hartzeko eskatu dio - EBko kazetaria\nEP Atzerri Arazoetako batzordeko ditu musulmana Brotherhood izeneko negoziazio mahaira itzultzeko eta amore eman indarkeria. batzorde 28 abuztuaren bilera berezi bat, zeinetan kideek eztabaidatu nahasia herrialde nola lortu back demokrazia pistan ospatu. halaber, Christian Copts hobeto babesten beren elizak 40 ziren fundamentalista islamikoa erre ondoren tematu ziren.\nEgipto izan turmoil armada hark utzitako lekukoa hartu zuen harrezkero izan den musulmana Brotherhood buru gobernuak desadostasunak direla eta. Europako Parlamentuak indarkeria agerraldien herrialdean kezkatuta eta prozesu demokratikoaren bueltan azkar bat, libre eta bidezko presidentetzarako eta Legebiltzarrerako hauteskundeak egitea barne.\nBatzorde Katedra Elmar Brok, German EPP taldeko kide bat, esan zuen: "zer da, pertsona arruntak lagungarria, gazteen, eta, beraz, Europar Batasunaren programen pertsona horiek sustatu behar du eta aurkeztu erabiliko den ikusi behar dugu berriro errepidea democracia mapa zena egungo gobernuak hitzeman bezala. "\nGai erlazionatuak:Egiptonezaugarrifull-imageMusulmanen Kofradia\nDiamonds: inbertsio ona A


eragin.com - TheBalde\nartea, kultura eta gizarte gaiak fanzine izpirituaz\nInteresgarria izateko ez delako halabearrez tendentzia izan behar\nThe balde, dohainik banatzen den kultura, arte eta gizarte edukiak uztartzen dituen aldizkaria da.\negin eta proposatzen diren eduki interesgarriak Euskal Herrira ekarri eta hemen egiten direnak kanpora zabaltzea da gure helburuetako bat. Aldizkariaren elebitasuna da akaso ideia hori hobekien definitzen duena.\n(24cm x 29) Puri purian dauden edukiak islatzen ditugu baina baita ere sorkuntza propioak eta esperimentalagoak. Testuak ahaztu gabe baina alderdi grafikoari garrantzi berezia emanaz.\nzabala du the baldek. Egunetik egunera handitzen dena, gurea aldizkari irekia delako. Edonork argitaratu dezake the balden. Proiektu interesgarri ugari ezagutu eta ezagutzera emateko aukera eman digu.\negunero proposamen berriekin murgiltzen gara sarean\nHorretaz gain, paperean argitaratzen dugun aldizkaria oso osorik irakurtzeko edo pdf-an deskargatzeko aukeraz gain, the balde aldizkariko zenbaki guztiak izango dituzu eskura.\nurtero agenda berezi bat kaleratzen dugu\nBatetik, urteko ekitaldi kultural nagusien agenda eta bestetik, gai edo kontzeptu berezi baten inguruan kolaboratzaile ugariren sorkuntza lanez hornituta.\nSortzaile orok du bere tokia Arteziak izeneko gunean. Edozein sorkuntza motak du bere erakusleihoa Arteziak proiektuan. Zure sorkuntza lanak zintzilikatzeko eta erakusteko galeria propioa eskaintzen dizugu.\nKoldo Almandoz koldo@thebalde.net 943 44 44 22


Iñigo Lavadok jaki eta emozioz osatutako liburua aurkeztu du Fiturren – Irunero\nPosted on 2020(e)ko urtarrilak 23 by Irunero\nIñigo Lavado sukaldariak jaki eta emozioak nahasten dituen liburua aurkeztu du FITUR Nazioarteko Turismo Azokan. Irungo Ficobako eraikinean kokatutako jatetxeko sukaldari irundarrak “Cocinando emociones” izeneko liburua aurkeztu zuen Euskadik tursimo azokaren barnean duen standean. Aurkezpenean, Jose Antonio Santano Irungo alkateak eta Sonia Perez turismo kontseilariak lagundu zuten sukaldaria.\nEusko Jaurlaritzak “Cocinando emociones” izenburuarekin liburu eta bideo bat argitaratu ditu. Lan honen bitartez sukaldari irundarrak turismoa ulertzeko beste ikuspuntu bat proposatzen die irakurleei, horretarako, liburua osatzen duten idatzietan gastronomia eta emozioak elkartuz. Telebista saio batean pertsona ezberdinekin sukaldatu ostean, liburua programan bildutako ideiak islatzeko helburuarekin idatzi izan dela azaldu du Lavado sukaldariak.\nTurismo sailak Euskadiko turismoaren ikuspuntu ezberdin bat eskaintzen duen egitasmo hau babestu nahi izan du. Izan ere, “Cocinando emociones” lanean gastronomiarekin batera, lurralde eta kalitateari garrantzia ematen zaie. “Errezetak alde batera utzita, benetan garrantzitsuak diren gauzetan sakondu nahi izan dut”, gaineratzen zuen Iñigo Lavado sukaldariak. Luis Irizar maisua ahaztu gabe, Euskadi bezalako lur aberatsean ekoizten diren kalitate altuko lehengaiak, ondo egindako lana eta inklusioaren garrantzia izan dira sukaldariaren hizketagaiak argitaratu berri den liburuan.\nJose Antonio Santano Irungo alkateak Iñigo Lavado sukaldaria lagundu zuen Fitur azokan egindako aurkezpenean. Alkateak adierazi zuenez, oso proiektu pertsonala da Iñigo Lavadoren azken lan hau, gastronomiaren dimentsio ezberdin bat hurbiltzen diguna. Irungo alkatearen hitzetan, “Iñigo Lavadok gastronomia ondo jatea baino zerbait gehiago dela erakutsi digu”. Irungo alkatearekin batera, “Cocinando emociones” liburuaren aurkezpenera Sonia Perez turismo kontseilaria, Isabel Muela kontseilariordea eta Harkaitz Millán Basquetourreko zuzendaria gerturatu ziren.\nPosted in BerriakTagged ficoba, Gastronomia, Iñigo Lavado, irun, irunero, liburua


AHT finantzatzeko Nafarroaren eskaera atzera bota du PSOEk | AHT-ren Aurkako Asanblada\nEnviado por Eurokeria el Vie, 10/11/2006 - 11:45.\nMiguel Sanz Nafarroako Gobernuko presidenteak gogor kritikatu du PSOEk herenegun izandako jarrera. «Ez dut ulertzen EAEn Kupo bidez posible dena zergatik ez den posible Nafarroan hitzarmen ekonomikoaren bidez». Miguel Sanz Nafarroako Gobernuko presidentearen hitzak dira, eta abiadura handiko trenari (AHT) buruz ari da hizketan. BERRIA. UNAI ZUBELDIA. Donostia\nUPNk zuzenketa bat aurkeztu zuen herenegun Espainiako Diputatuen Kongresuko Aurrekontuen Batzordean. Nafarroari AHT proiektua finantzatzeko aukera emateko eskatu zuen UPNk, hitzarmen ekonomikoaren bidez, baina Espainiako Diputatuen Kongresuak atzera bota zuen eskaera. «Garbi dago, beste behin ere, PSNk Nafarroarako dauzkan interesak PSOEren interesen mende daudela», kritikatu zuen atzo Sanzek.\nJaurlaritzak Espainiako Sustapen Ministerioarekin lortutako akordio bera lortu nahi du Sanzek Nafarroan. Izan ere, Jaurlaritzak eta Espainiako Sustapen Ministerioak abiadura handiko trena egiteko akordioa lortu zuten apirilean. Akordioari esker, Jaurlaritzak Gipuzkoako ia ibilbide osoaren obrak egingo ditu, eta Espainiako Sustapen Ministerioak, berriz, Araba eta Bizkaiko zatiak. Kostu osoa 4.178 milioi eurokoa izango dela zehaztu zuten, eta 1.642 milioi euro Gipuzkoako zatia egiteko izango dira. Jaurlaritzak kopuru hori aurreratu egingo du, eta gero Espainiari ordaintzen dion Kupotik kenduko du. Hain zuzen ere, Espainiak, dagoeneko, bost zatitako lanak eskaini ditu, eta Jaurlaritzak ere AHT egiteko 2007rako aurrekontua aurkeztu du.\nNafarroari ate hori itxi egin diote, PPren aldeko botoak ez baitziren nahikoak izan. Euren eskaerak aurrera eginez gero abiadura handiko trenaren lanak aurreratzea nahi zuen UPNk, baina sozialistek ezezkoa eman zieten. Ezezko horrekin harritu antzean daude PSNko ordezkariak, orain egun gutxi Fernando Puras PSNk Nafarroako Parlamentuan duen ordezkariak eta Nafarroako Gobernuko presidentetzarako hautagaiak Espainiako Diputatuen Kongresuan lanak egitearen aldeko jarrera izango zutela adierazi baitzuen. Hitzarmen ekonomikoarekin lanen kostua Espainiari eman beharreko diru kopurutik deskontatuko zutela esan zuen Purasek orduan.\nSANZ, ESPAINIAK ATZERA EGITEKO ZAIN. Asmo guztiek huts egin ostean, Espainiako Diputatuen Kongresuarekin haserre baina erabakia ulertu nahian zebilen atzo Sanz. «Espero dut PSOEren ezezkoa jarrera politikoagatik izatea, eta etorkizunean, hobeto pentsatuta, erabakia aldatzea; bestela, erabakia ulertezina litzateke. Hala egingo ez balute, Nafarroako Gobernuak beste zerbait egin beharko luke hori ikusita». Harrituta zegoen Sanz. «Zaila da ulertzen Nafarroaren interesak Madrilen interesen mende egotea eta finantzaketan eskatzen dugun berdintasunari kasurik ez egitea».\nSanzen kritiken artean, Purasek ere hitz egin zuen atzo. «Egitasmoa finantzatzeko ekimenak bere bidea aurkitu beharko du noizbait, AHT egiteko proiektua ezinbestekoa baita. Horregatik, finantzatzeko bidea berehala konpontzea ezinbestekoa da».\nSozialisten jarreraren inguruan ere hitz egin zuen Purasek. «Sozialistak, behin eta berriz, egitasmoa garatzeko lanean ari dira, baina orain arte kudeaketek ez dute emaitza onik eman». Baina, euren kolkora begiratu gabe, Nafarroako Gobernuari bota zion Purasek errua. «Nafarroako Gobernuak izan duen jarrerak ez dio prozesuari batere lagundu. Etengabe Espainiako Gobernuarekin liskarretan dabiltza, Espainiak Nafarroari ez diola kasurik egiten salatuz».\nUPNri aholku txiki bat ere eman zion Purasek atzo. «Nafarroak, bere egoera ekonomikoa eta azpiegiturak ikusita, errealista izan behar du. Eta, neurri berean, errealista izan behar du Nafarroaren eskubideak defendatzeko orduan Espainiarekin dauzkan harremanei erasotzen dienean». Harreman hori indartu egin behar dela azpimarratu zuen. «Etengabeko jazarpena alboratuta eta leialtasunez jokatuz gero, kudeaketa guztiak askoz ere eraginkorragoak izango lirateke, bai Nafarroako Gobernuarentzat eta baita Espainiakoarentzat ere».